text:
YASUWE 93
Mujya mukunda kumva cyangwa kubona abagabo batinya gutereta abagore babarusha ubushobozi ugasanga n’ubwo uwo mugore yaba amukunda cyane ariko agatinya kumutereta kubera gusa ko amurusha imitungo, amafaranga, akazi keza n’ibindi.
Iyo uganiriye n’abantu baguha impamvu zitandukanye ariko bagahuriza ku kintu cyo kubura icyubahiro abagabo basanzwe bakunda. Abantu batandukanye bavuga ko muri rusange umuntu wese wateye imbere aba yumva ko yifite bigatuma abagore biteje imbere bumva ko babasha kwigira kabone n’ubwo umugabo yaba adahari. Ibi rero ngo bituma batubaha abagabo bihagije cyangwa ngo babiteho kuko aba yumva yaba adahari cyangwa ahari ubuzima butabura gukomeza.
Ikindi bagarukaho ni uko abagore bakize bibagora kwizera ko abagabo babakunda kubera urukundo atari kubera ibyo babona bafite cyangwa agaciro bafite muri rubanda. Iyi myizerere ngo ituma bigorana ko umugore yirekurira umugabo uwo ariwe wese bityo bikaba byatuma abagabo babajya kure.
Abagabo ubusanzwe bakunda kubahwa no kubonwa ko bakora inshingano zabo. Abenshi banga kuba mu rukundo rushobora gutuma bagaragara nk’aho badakunzwe cyangwa ntacyo bamaze ku kuzuza inshingano zitandukanye kuko akenshi umugabo abona ko hari icyo amaze iyo abona ko hari ibyo atanga cyangwa akora undi wese muri urwo rugo atakora.
Mu bo twaganiriye hari n’uwagize ati “Akenshi iyo abantu babona umugabo atereta umugore ukize bavuga ko ashaka kumukura ibyinyo nta rundi rukundo amufitiye.” Ibi rero nabyo hari abagabo bijya bitera ipfunwe agatinya ko abantu bazamubona batyo agahitamo kwiheza n’ubwo yaba amukunda.
Izi rero ni zimwe mu mpamvu abantu bagarutseho ariko batinda cyane ku kuba iyo umugore yihagije muri byose abenshi bumva ko nta gaciro umugabo afite bigatuma batanamwubaha nyamara ngo nta mugabo ukunda gusuzugurwa uko yaba asa cyangwa ameze kose. Gusa ni ngombwa ko abantu bahindura imyumvire agakunda uwo ashaka atitaye ku byo abandi bazavuga.
Ikindi hari aho usanga umugore udafite icyo yinjiza mu rugo nawe asuzugurwa agafatwa nk’itungo kuko rirya ari uko baryahiriye bigatuma no mu rugo haza amakimbirane, bikaba ari kimwe n’uko iyo murugo umugabo nawe ntacyo yinjiza. Ni byiza kwishimira ko buri wese agira uruhare mu gutunga urugo kurusha kugira ipfunwe ry’uko hari urusha undi ubushobozi hagati y’abashakanye.


c: text/html

text:
Gutanga ugamije gufasha abakeneye ntibisaba ko umuntu aba afite ibintu byinshi ahubwo bisaba kwigomwa kuri bike ufite ugaha abakene maze nawe Imana ikaguha umugisha.
Ibi byatangajwe na Padiri Twizeyumuremyi Donatien umuyobozi wa Caritas Kigali mu kiganiro yacishije kuri radio Maria muri uku kwezi kwahariwe Urukundo n’Impuhwe ashishikariza abakristu kwigomwa muri bike bafite bafasha ababaye.
“Kandi umukene singomba ko tumufashisha ibyo twasaguye. Ahubwo umutima ufasha abakene ni wo w’ibanze ibindi bikaziraho” Padiri Twizeyumuremyi.
Ibyanditswe bitagatifu biduha ingero nyinshi kuri iyi ngingo. Dore zimwe muri zo:twavuga nka wa mupfakazi w’I Sareputa wahaye ifunguro umuhanuzi w’Imana Eliya.
Yamuhaye ku mugati wavuye ku gafu gake yarasigaranye mu kebo n’utuvuta duke yarasigaranye mu keso; yagombaga guteka rimwe akagasangira n’umwana we ubundi bakipfira(1Abami 17,7-16). Kubera kumvira ijwi ry’Uhoraho akagaburira umushonji “yamaze iminsi afite icyo kurya,we na Eliya n.urugo rwe. Mu kebo ntihaburamo ifu, n’amavuta yo mu keso ntiyatuba nk’uko Uhoraho yari yabivugishije Eliya.”
Ibi byarigaragaje no ku gihe cya Yezu, igihe atubuye imigati akagaburira abantu bakarya bagahaga ntabwo ibyo yatubuye byavuye ku bwinshi bw’ubitanze! Mu ivanjili yanditswe na Yohani 6,9 baratubwira ngo ibyo Yezu yatubuye byari iby’agahungu kari gafite imigati itanu y’ingano za bushoki n’amafi abiri! (Wabona kari kaje kwicururiza ikarito!).
Muri iri tubura ry’imigati igaburirwa abari bashonje dukuramo kandi irindi somo rikomeye. Yezu Kristu arababwira ati “Mubahe icyo kurya mwebwe ubwanyu”. Iyi migati n’aya mafi arabitubura ariko aribo bivuyemo ntabwo bimanuka mu ijuru. Nukuvuga ko Imana itubura bike dufite ikaduha kubisangira n’abandi, bikaduhaza twese ndetse bigasigara.
Twibuke na wa mupfakazi Yezu ashima ko yatanze ituro ryiza. Ngo hari mu gihe cyo gutura “Maze haza umupfakazi w’umukene, ashyiramo uduceri tubiri.Yezu ahamagara abigishwa be, arababwira ati “ndababwira ukuri:uriya mupfakazi w’umukene yarushije abandi bose gutura. Kuko bariya bose bashyizemo kuby’ikirenga, naho we yashyizemo ibyari bimutunze byose.”(Mk 12,41-44)
Izi ngero nkeya muri nyinshi dusanga mu byanditswe bitagatifu, ziratugaragariza ko gutanga tugamije gufasha abatishoboye bitavuga ko ngomba kuba mfite byinshi, ndetse kandi ntibisobanura ko ntanga ibyo nsaguye kubyo narinkeneye. Cyakora rero tugomba kuzirikana ko niba ntunze ibirenze ibyo nari nkeneye, ibyo birenga byakagombye kuba bitunzwe na wuwundi udafite iby’ibanze ngo abeho!
Bakristu bavandimwe nimucyo dutekereze kandi tuzirikane kuri aya magambo Padiri Twizeyumuremyi Donatien adusangije maze turusheho kwigomwa kubyo dutunze dufashe abakene.

robotstxt: allowed

filter: keep


text:
YASUWE 22
Kuri uyu wa gatatu taliki ya 31 Nyakanga 2019, Minisitiri w’Intebe Dr Edouard Ngirente yatangaje ko kutesa umuhigo wahize bizajya bingana no kuba ntacyakozwe, aho bameya ngo birirwa biruka inyuma y’Abaminisitiri basuye uturere twabo kandi ibyo bagiye kureba hari ababishinzwe akenshi usanga Meya atabizi cyangwa atari impuguke muri byo.
Ibi yabitangaje mu nama yamuhuje n’izindi nzego zitandukanye zifite aho zihuriye no gushyira mu bikorwa imihigo.
Ni inama yahuje Minisitiri w’Intebe n’abayobozi b’ibigo bitanduakanye ndetse n’abayobozi b’uturere, bakaba basuzumaga ibiteganywa gukorwa mu mihigo y’umwaka wa 2019/2020.
Minisitiri w’Intebe yasobanuye ko umuhigo utazajya ugerwaho uzajya ufatwa kimwe n’utaratangiye kuko hari bamwe mu bayobozi usanga barwana no kwesa imihigo mu gihe iya mbere iba utaruzura ntikurikiranwe kuko yatanzweho amanota.
Yagize ati “Twifuza ko umuhigo ugomba kuzura waba utuzuye ukangana kimwe n’utarakozwe kuko icyo gihe icyo tureba ni icyo twagejeje ku baturage, niba abaturage bakeneye ishuri ukaryubaka ntiryuzure uba ungana kimwe n’utararyubatse kuko n’ubundi abana bako karere ntibaba biga, intego yo kubaka ishuri ni ukugira ngo abana bige, umuhigo utuzuye ungana n’utarakozwe.”
Muri iyi nama hagarutswe ku bibazo bibangamiye imibereho myiza y’abaturage cyane mu miturire, ibibazo by’ingutu bikwiye kwitabwaho birimo kurwanya imirire mibi, kunoza imicungire y’umutungo n’imari bya Leta, inzego zose ndetse n’ibigo bya Leta ko byazajya bitanga raporo nta makemwa.
Kuri iyi ngingo Minisitiri w’Intebe yagize ati: “Hari ugusubiramo ibigenderwaho kugira ngo umuntu tumuhe inzu n’inzu uko igomba kuba ingana ibyo bizategurwa mu gihe kitarenze iminsi 10 hanyuma twongere tubihererekanye n’abayobozi b’uturere twose n’ibigomba gukora iyo nzu n’agaciro igomba guhabwa, ariko kandi hagamijwe kugira ngo iyo nzu igure make ashoboka ahubwo duhe benshi bazikeneye icya 2 ni uko intego twihaye ni uko taliki 30/6/2020, nta muyobozi uzavuga ko mu bari kuri lisiti y’uyu munsi uzaba ataratuzwa.”
Hari kandi ibyatanzweho umurongo mu rwego rwo kwihutisha serivisi
Yagize ati: “Umuyobozi uje gusura akarere muri gahunda iyi n’iyi mugomba kwicara mukareba uwo bari bujyane uri bumufashe kubyumva hari n’igihe meya aba atari impuguke muri urwo rwego, ariko akumva ko kuba adaherekeje umuyobozi bihindutse icyaha, ndagira ngo mbamare impungenge kuba minisitiri aje umuyobozi w’akarere ari busy (ahuze) akamuha umuyobozi w’akarere wungirije kuko ariwe ukurikirana ibyo bintu cyangwa akamuha undi muyobozi kuko ariwe ubizi, icyangombwa ni communication (guhana amakuru), ntazaze ngo umukwepe ariko mwandikiranye neza ukavuga uti nzaba nje kureba ibijyanye na ‘terracing’ cyangwa mining, mukavuga muti umuyobozi ukora kuri ibyo bintu ni kanaka niwe uzaguherekeza nyakubahwa minisitiri, ntabwo minisitiri azigera ababara. Ariko twasanze abayobozi b’uturere birirwa biruka bakabura umwanya wo gukora kubera birirwa baduherekeje, icyo rero cyahawe umurongo.”
Minisitiri w’Intebe yagarageje ko hari umushinga munini wo kubaka amashuri mu rwego rwo gukemura ikibazo cy’abanyeshuri bakora ingendo ndende bajya ku ishuri. Ni umushinga uzaterwamo inkunga na Banki y’Isi, uzatwara miliyoni 200 z’amadorari ya Amerika.


text:
Mu Mboni za Dayimoni 2
“Mwinjire vuba buri umwe yakirizwa inkoni zingana n’ibyiza umurwayi we yakoze ejo.” – Mwarimu Dayimoni Kanyejuru yinjiza abanyeshuri be ku munsi ukurikiraho abahagarikiye buri umwe afata ibihano bye mbere yo kwicara.
Nuko bamaze kwicara atangira abibutsa ibyo bize umunsi ushize, uburyo bwo gukoresha amibabaro n’ibinezeza by’isi mu gufata abarwayi babo bashinzwe kw’isi, ndetse banarebera hamwe ikigero buri umwe yagiye ashyiriraho amasomo bari bahawe.
Umunyeshuri umwe arahagurutswa ngo agaruke kubyo yakoze n’uko umunsi we ushize wagenze, atangira agira ati: Tugisoza amasomo nahise ngera ku murwayi wange saa cyenda z’ijoro agisinziriye, muha inzozi urugo rwe rwahiye, ibyo atunze byose n’umuryango we byose byahiriyemo, yahise akangukira hejuru ariruhutsa kuko zari inzozi, ariko ahita abura ibitotsi kuva ubwo, atangira kwibaza kuri izo nzozi, yibaza byamubayeho icyo yakora. Nishimiye cyane ukuntu umutima wari umuvuyemo, ni uko mwatubujije kwiyerekana, naho ubundi mba nahise mwiyereka muri uwo mwanya nkamukanga agapfira aho.
Mwarimu ahita amuca mw’ijambo ati: umva kandi ubucucu bw’abenyeshuri mukiri bato, kumutera ubwoba umukanga wibazako ariyo ntego nyamukuru tuboherereza kw’isi? – wagirango ejo wari wasibye. Gukanga umuntu bimugiraho ingaruka z’agahe gato, ubwoba bw’ibihe nibwo bushobora kutuzanira umuntu ikuzimu, aricyo wabashije kugeraho mu kumuha inzozi zituma atangira kwibazanya ubwoba uko ejo bizaba bimeze, icyo cyo nakiguhera amanota. N’abandi mwumvireho, mukwiye gukora uko mushoboye abarwayi banyu bakarebana ibihe byose biri imbere ubwoba, kuba batabasha kureba ibiriyo nkamwe mutari munsi y’ukuboko kw’igihe biratworohera cyane kubibabatisha, aho guhanga amaso ku munsi umwanzi wacu wo hejuru aba yabahaye ngo ariho berekeza imbaraga zabo n’intekerezo zabo ako kanya, ni byiza ko bahoza amaso ku bizaza kubw’ubwoba, bakerekeza imbaraga n’ubwenge bwabo mu kugerageza gukemura ibibazo bidahari, ndetse byinshi muri byo bitazigera binaba, birengangije ibibari imbere, yaba umwanya wabo tukawubiba, ndetse tukanabahoza mu maganya n’ubwoba bidashira bakazashiduka igihe cyabo kw’isi umwanzi yari yarabageneye cyararangiye batazi uko cyahise, bagasanga batarakoze ibyo bagombaga gukora.
Iyo Bageze ku rwego rwo kwicuza igihe bataye, hari amahirwe menshi cyane ko bakwisubiraho bagatangira kubaho umunsi umwe ku wundi uko bawuhawe n’umwanzi wacu. Ariho mwahita mukoresha indi ntwaro y’ibihe byashize, mukabafasha guhora bifuza gusubira mu mpitagihe ngo bakore ibyo bumva bagombaga kuba barakoze muri ibyo bihe. Guhora bahanze amaso ibihe byashize nabyo bikabambura n’agahe bari basigaranye ko gukoresha neza iminsi baba basigaje kw’isi.
Nubwo umwanzi wacu yatumeneye ibanga, ariko umuti wo kwibagirwa wadufashije kubavura ubwo burozi yasize abahaye, mwe nk’imyuka ibyo murabisobanukiwe neza cyane, ntimugatangazwe no kubona umuntu utabasha no kwiyongereraho isaha imwe byibuze ku buzima bwe, ahangayikishijwe n’uko imyaka ye iri imbere igomba kugenda nkaho ariwe uyigena. Mujye mubafasha cyane gucura imigambi y’ibihe biri imbere, ndetse barenze n’igihe cyabo ntarengwa, bahore biyumvirako urupfu rutabareba, ko byanze bikunze bakwiye gukora ibi na biriya mi bihe bizaza.
Undi munyeshuri aba amanitse ukuboko agira ati: Umurwayi wanjye yanyoye uburozi bwo kwizera, nagerageje kumuha uwo muti utubwiye ariko mbona ntacyo bitanga. Ahora ategereje ibiva mu kuboko kw’umwanzi wacu atitaye cyane ku bizaba ejo. Aba yumva umwanzi wacu azajya amuha ibyo akeneye byose buri gihe cyose abikenereyemo, kuba byaramukoreye ibihe byashize byatumye arushaho kuremba sinzi icyo mwumva namukorera.
Mwarimu aramusubiza ati: Ibyo bibazo ahanini bivurwa n’inzobere ziri munsi yacu, ufite ibyago niba umurwayi wawe yafashe kuri ubwo burozi, kuko uzahanwa cyane kurushaho kugeza uvuye umurwayi wawe iyo ndwara isa nk’idakira. Umwe mu miti ijya ikora ku barwayi nkabo ni sosiyete ubwayo. Ziriya nyamaswa zikunda kugendera kumabwiriza rusange sosiyete yashyizeho ngenderwaho nta kwitekerereza, kandi murabizi mu masomo y’ibanze ko ari twe dufite ijambo rikomeye rishyiraho amategeko agenga amasosiyete y’isi, uwo murwayi ugomba kumushyira ku karubanda, abandi bakamenya uburyo afata isi, mu myaka myinshi tumaze mu ntambara twabashije kubumvisha neza ko umuntu udafite intego, cyangwa ibyifuzo, cyangwa inzozi z’ibihe bizaza nta gahunda agira, kandi atavamo umuntu muzima. Iyo ukoresheje sosiyete neza mu gutitiriza umurwayi wawe kugendera ku mahame yabo no kugenda nk’abandi, ibyo ubwabyo bizamutera ipfunwe, na we ahinduke agerageze kwigana abandi, akagendera ku mabwiriza twageneye abari mw’isi. Umwanzi wacu ahora abasaba kumwizera gusa mu mwanya wo kwiganyira, ariko ibyo bisigaye muri bacye tuzabirandura mu mizi y’isi bidatinze.
Wifuza kumenyeshwa kuri email uko ibindi bice by’iyi nkuru bibonetse, wakuzuza email yawe aha hasi


text:
Uko ibihe bisimburana ni ko ikoranabuhanga rigenda rirushaho gutera imbere kurusha ibindi bintu ibyo aribyo byose muri iyi si dutuyemo.
Kuva mu kinyejana cya 19 ubwo havumburwaga mudasobwa, abahanga,ibigo bitandukanye n’inganda bararushwana kuvumbura no gukora ibikoresho bitandukanye na porogaramu za mudasobwa byorohereza Muntu mu bikorwa bye bya buri munsi cyane ko ntawe wakirengagiza muri rusange akamaro ikoranabuhanga ridufitiye.
Icyakora nubwo ibi byose bikorwa na muntu birasa n’ibiri kuganisha ikiremwamuntu ahantu hatari heza bitewe nuko bimwe muri ibyo bikoresho nk’imashini zikoresha (Robot) bigenda bisimbura ibikorwa byari bisanzwe bikorwa n’abantu bikaviramo bamwe gutakaza akazi bari basanzwe bakora; raporo y’ikigo mpuzamahanga cy’amarobo (International Federation of Robotics) igaragaza ko mu mwaka wa 2030 abantu basaga miliyoni 800 bazaba baratakaje akazi kabo aho kazaba gakorwa n’amamashini [Robot], bitewe nuko umusaruro wazo ukubye inshuro nyinshi uwumuntu kandi zikaba zidakenera umushara wa buri kwezi n’ibindi bigenerwa umukozi mukazi.
Ni muri urwo rwego Rwanda Daily News yifashishije urubuga purbat.com ibakorera urutonde rwa Robot 10 za mbere ku isi zifite imitere n’imikorere idasanzwe.
10. NAO
Ku mwanya wa 10 turahasanga irobo yakozwe n’uruganda Aldebaran rwo mu Buyapani, ifite imiterere n’uburebure nk’ubw’umuntu; yakorewe gukora imirimo imwe n’imwe ivunanye isanzwe ikorwa n’abagabo nko guterura ibiremereye no gufunga ibyuma bikomeye. Umwihariko wayo ni uko ishobora no kukubyutsa igihe uryamye igendeye kumwabwiriza wayihaye.
9. ASIMO (Advanced Step in Innovative Mobility)
Iyi n’imwe muri robot zizwi cyane kubera umwihariko wayo mu kwinyagambura no kwihindukiza (movement capabilities), nayo iteye nk’abantu ifite ubushobozi bwo kwiruka no kugenda ahantu hagoranye nko mu bunyererere, cyangwa se kurira ikintu runaka.
Mu bindi biyigira idasanzwe ni uko yumva amajwi y’abantu, ndetse ikaba yakora igendeye kumabwiriza yabwiwe n’umuntu, ikunze gukoreshwa no kwifashiswa ahantu hari imirimo igoranye gukorwa n’abantu cyangwa ifite ingaruka ku bantu.
8. QRIO
Kimwe mu bikorwa by’indashyikirwa byakozwe n’uruganda rwa Sony ni iyi robot (QRIO), uretse ko na yo ikoze mu byuma ariko irusha NAO na ASIMO kugenda neza no gukora nk’umuntu. Ikindi kiyitandukanya na ngenzi zayo ni porogaramu iyikoresha (Control system) iyifasha kwitwara no gukora idategwa n’ikintu icyo ari cyo cyose. Ikunze gukoreshwa na yo mu mirimo igoye ku kiremwamuntu.
7. HRP-4
Umwanya wa 7 uriho irobo yakozwe n’uruganda Kawada rufatanyije n’ikigo k’igihugu cy’ubumenyi mu by’inganda n’ikoranabuhanga mu Buyapani; ntitandukanye cyane n’izo tumaze kuvuga haruguru gusa icyo urusha izindi ni uburebure bwayo n’ibikoresho ikozemo bituma ikoresho ibice byayo by’umubiri yisanzuye nko kunama guhindukiza amaboko no gusimbuka igihe biri ngombwa.
Iyi ikunze kwifashishwa mu mirimo yo mu rugo itandukanye isanzwe ikorwa n’abakozi bo murugo nko gutunganya ubusitani, gushyira ibintu ku murongo no gutegura ameza.
6. ROBOBEES
Bitandukanye nizo tumaze kubona, aha turahasanga robot ikoze mu ishusho y’uruyuki cyangwa isazi yakozwe n’abahanga mu bumenyi bo muri Kaminuza ya Harvard, ugendeye ku ngano yayo ushobora kuyisuzugura ariko ikora ibintu bidasanzwe birimo nk’ubutabazi, gushakisha ibyabuze no gukora ubutasi.
5. HRP-4C
Ku mwanya wa 5 ho hariho irobo yihariye ifite isura n’ibiganza bisa neza nk’iby’umuntu ariko ahandi ikoze mu byuma, ifite akabyiniriro ka “Miim” yakorewe mu Buyapani, yifashishwa mu bikorwa bitandukanye by’imyidagaduro nko kuririmba no kubyina cyane cyane mu njyana ya Pop; umwihariko wayo ni uko ijya yifashishwa nk’umuntu mu kugerageza izindi robot bitewe n’ubushobozi bwayo bwo kumva no kuvuga nk’abantu.
4. iCUB
Mu mushinga wiswe European Union’s Robot Cub, ikigo cy’ikoranabuhanga cyo mu Butaliyani cyakoze irobo idasanzwe ifite umwihariko wo kugira moteri 53 ziyifasha gukoresha ibice biyigize nk’umutwe, amaguru, amaboko n’ibiganza mu buryo bwihuse kandi bworoshye; yakorewe kwigisha no kurera abana bakiri bato imirimo n’ubumenyi butandukanye.
3. Actroid-SIT
Muri robot zose tumaze kuvuga inyinshi zisanishaga n’imibereho y’abantu n’inyamaswa ariko ntiziteye neza nk’abantu, ariko iyi yo ifite umwihariko wo gusa, kuvuga no gukora nk’abantu; urebeye ku isura ntiwapfa kuyitandukanya n’umuntu.
Ifite ubushobozi bwo kuganira n’abantu ikoresheje inkoranyamagambo yayo yifitemo, iragenda kandi igakora ibikorwa nk’ibyabantu ndetse imwe muzo muri ubu bwoko iherutse guhabwa ubwenegihugu n’igihugu cy’Arabie Saoudite nk’umuturage wacyo.
2. WildCat
Igihugu cya Leta zunze ubumwe z’Amerika kiri mu mushinga wo gukora imashini (robot) izajya yoherezwa ku rugamba aho gukoresha abasirikare basanzwe, imwe mu mbuto z’uwo mushinga ni iyi robo yitwa WildCat yakozwe n’igisirkare cy’Amerika. Ifite ubushozobozi bwo kwiruka ku kigero cya kilometero 25.7 ku isaha ahantu harambuye, umuvuduko wayo ni wo uyitandukanya n’izindi; yakorewe kwifashishwa mu bikorwa bya gisirikare.
1. Curiosity Rover
Kimwe mu bikorwa by’indashyikirwa byakozwe na Muntu ni imashini (Robot) yakozwe n’ikigo cy’Abanyamerika NASA ikoherezwa gukora ubushakashatsi ku mugabane wa Mars niba hari ubuzima. Curiosity Rover yifitemo ibikoresho bihambaye kandi byikoresha birimo ibyuma bifata amashusho, ibipima ikirere, ibipima ibinyabuzima, ibipima ubutaka, ibipima amazi n’ibindi bifite ikoranabuhanga rihebuje.
Ikiyitandukanya cyane n’izindi mashini cyangwa Robot zose zakozwe ku isi ni ubushobozi ifite bwo kubika umuriro igihe kigera ku myaka 14 itarazima.
mpason05@gmail.com


text:
Burya mu ruganda rwa Cinema mpuzamahanga no mu mafilime atandukanya haberamo utuntu twinshi dutandukanye ku buryo twose umuntu atahita atumenya. Hari ibintu biba bigiye bizwi…
Posts tagged as “inkuru”
Kugira ngo umuntu abeho, ni uko agomba kurya kandi akarya ifungu (mbese rifite intungamubiri zihagije) kugira ngo umubiri ukore neza. Nanone kandi kunywa amazi kuko…
Netflix ihora izana series ziryoheye ijisho ku buryo umuntu atakicuza impamvu yishyuye amafaranga y’ifatabuguzi. Serie yitwa Lupin ni ikimenyetso cyerekana ko ikiri mu kazi!


text:
Liliane Umuziranenge, uherutse gukora ubukwe n’umuhanzi w’umunyarwanda uba muri Amerika Alpha Rwirangira, yahamijeko yabonye uwo umutima we wishimira.
Liliane yakoze ubukwe na Alpha, ku wa 22 Kanama 2020, ntiyari asanzwe azwi mu itangazamakuru, ndetse na Alpha Rwirangira ntiyigeze amugaragariza abakunzi be mbere yuko barushinga.
Mu ijoro ry’uyu wa Kane, tariki 02 Nzeri 2020, Liliane yasohoye amafoto abiri, mwe imugaragaza ahoberanye na Rwirangira indi bafatanya akaboko bateye intambwe bagana imbere.
Yanditse avuga ko yabonye uwanyuze Roho ye. Ati “Abafite inyota ntibazongera kuyigira ukundi. Kandi ushakisha azabona icyo ubugingo bwe bwifuza. Nabonye uwo Roho yanjye ikunda.”
Liliane yarengejeho indirimbo za Salomo 3 : 4 hagira hati “Tugitandukana gato, mbona uwo umutima wanjye ukunda. Ndamufata nanga kumurekura, kugeza ubwo namugejeje mu nzu ya Mana, mu cyumba cy’uwambyaye.”- Salomo yabaye umwami wubakiye uwiteka urusengero, akaba umuhungu wa Dawidi.
Ni ubutumwa bwavuzweho na benshi babifurije kurushinga rugakomera. Ni mu gihe Alpha Rwirangira, we yakoresheje ‘emoji’ zigaragara ko yasaye mu nyanja y’urukundo rwe na Liliane.
Alpha Rwirangira aherutse gutangazako agiye gutangira gushyira hanze filime y’uruhererekane izaba ikubiyemo byinshi bigaragaza ubuzima bwe n’umukunzi we.


text:
Ibintu 10 utari uzi ku ikorwa rya filime ya “Titanic”
Yanditswe na SHEMA CHRISTIAN
Hashize imyaka igera kuri 20 filime ya Titanic isohotse, nyamara nubwo benshi mwayibonye kandi mukayikunda cyane, mu itegurwa n’ikorwa ryayo habayemo ibintu byinshi bidasanzwe bamwe batamenye.
- Mu mwaka wa 1996, Kate Winslet yari ataragaragaza impano ye. Byabaye ngombwa ko ahamagara David Cameron wayitunganyaga kugira ngo amwemeze ko ashoboye, ashaka nimero ye yihariye maze amuhamagara amubwira ko ‘Rose’ ari we nta wundi. Yaramubwiye ati “Ngomba gukina uriya mwanya. Ni nge Rose, waba uri umusazi uramutse utampaye aya mahirwe.”
Ibi byatumye David amuha amahirwe yo gukora ikizamini hanyuma ahita anatsindira gukina ari Rosa maze ahita yoherereza David indabo z’amaroza zikurikiwe n’ubutumwa bugira buti “ Biturutse ku iroza ryanyu”.
- Kate Winslet yujuje imyaka 21 barimo gukina agace k’urupfu rwa Jack. Kate yitangarije ubwe ati “Twari turyamye kuri ‘radeau’ (akantu kameze nk’ubwato bukoze mu biti bihambiranye) maze ndavuga ngo uyu munsi ni isabukuru yanjye hanyuma Dicaprio aransubiza ati Ni byiza cyane ariko nta kintu bimbwiye mu by’ukuri ”
- Leonardo DiCaprio ntiyashakaga gukina ari Jack. James Cameron avuga ko yibuka neza ko ubwo yakoraga ikizamini cye cya mbere, Cameron yagize ati “Yabanje kwanga gusoma agace yakinanaga na Kate ndetse nyuma agasomye atangira kubivanga, birananira kugira icyo nkora ngo agaruke mu mukino neza. Gusa nyuma naje kubona igisa n’umuseke utambitse ukamurikira ishyamba.”
4.Ubundi uwitwa Matthew McConaughey ni we wagombaga gukina ari Jack ariko David Cameron ashimangira ko DiCaprio ari we mwiza.
- Agace ka mbere Kate yakinanye na DiCaprio muri Titanic, kari agace kagaragaramo Rose nta kintu yambaye agaragara yambaye gusa umukufi witwa ‘Coeur de l’ocean’.
- Umukobwa uba witwa Cora ubyinana na Jack bari mu gace ka 3 k’ubu bwato? Buriya uriya mwana yagombaga gukinwa na Lindsay Lohan ariko imisatsi ye ngo yibutsaga iya Rosa na nyina bituma yimwa uyu mwanya uhabwa Alex Owens.
- Muri iyi filimi hari agace kagaragaza intoki zirimo gushushanya Rose abenshi bakeka ko ari Dicaprio ariko si we ahubwo n’Intoki za James Cameron nyiri filimi washushanyaga.
- Robert De Niro ni we wagombaga gukina ari Capitaine Smith ariko abyanga ku munota wa nyuma kubera indwara yo mu nda, bituma uyu mwanya uhabwa Bernard Hill.
- Agace kagaragaramo Jack n’inshuti ye hanyuma akurira ku bwato agasakuza ati “I’am the king of the world” cyangwa se ngo “Ndi umwami w’Isi” , burya ntikari kanditse muri filime ahubwo ni Leonardo DiCaprio wagahimbiye hariya. Iyi nteruro ye ikaba ari imwe mu zigize urutonde rw’amagambo 100 yavugiwe muri filime afatwa nk’ay’ibihe byose (100 Greatest Movie Quotes Of All Time) muri ’American Film Institute’.
- Ikinwa rya filime ya Titanic ryari rigoye cyane ku buryo na James Cameron yashatse kwiyahura. Iyi filime yari ihenze ku rwego rwo hejuru muri icyo gihe ku buryo benshi bumvaga ko bigoranye ko yagera ku gaciro k’amafaranga itangwaho.
Ikinyamakuru kitwa Variety cyari cyarakoze agace kayihariwe kitwa ‘Titanic Watch’ aho bakundaga kuyivuga nka filime itazagira aho igera (flop). Byageze n’aho David Cameron afata urwembe arushyira kuri mudasobwa yatunganyirizagaho amashusho hanyuma yandikaho ati “Uru nzarukoresha filime niba mbi.”
Yakomeje avuga ko iyo abantu bose bagutakarije ikizere, bigorana cyane ko na we wakigirira. Gusa narebaga amashusho nkababwira ko mbona dufite filime nziza.


text:
Home > Amakuru Yose > Urukundo > Amafoto: The Ben yateye umukunzi we Miss Pamella imitoma
The Ben yabwiye umukunzi we Miss Pamella bamaze igihe kitarambiranye bakundana ko yamaze gukundwa kandi ko yamutoranyije mu magana menshi y’abakobwa
Umuhanzi ukunzwe cyane w’icyamamare hano mu u Rwagasabo yagaragaje ko anejejwe no kuba ari mu urukundo na Miss Uwicyeza Pamella maze kurukuta rwe rwa instagram yandika amagambo akomeye abwira umukunzi we mu magambo aryoshye y’icyongereza yakoresheje agira ati "You are already loved, You are already chosen by The Man Above" bishatse kuvuga ngo: "Wamaze gukundwa, Wamaze gutoranywa n’umugabo uri hejuru"
Ibi akaba yabikoze aho yari yashyizeho akavideo gato yaririmbaga yicaye mu modoka y’akataraboneka.
Nyuma gato amaze gutangaza ayo magambo yaraherekijwe n’udutima twinshi tugaragaza urukundo, umukunzi we Uwicyeza Pamella yahise yishimira ayo magambo maze nawe ntiyaripfana yandikaho ati : "Bless You" bivuze ngo "Uhabwe umugisha" yongeraho udutima twinshi.
Amafoto ya The Ben n’umukunzi we Miss Pamella
MUKOMEREZAHO!!!
Murindaya ntimurabo kubaka nuwabashyingira yabarumusazi nkamwe simbayobewe


text:
Mu Rwanda
Nyuma Yo Koroza Abaturage, Croix Rouge Igiye Gutera Inkunga Imishinga
Croix Rouge y’u Rwanda ikomeje kugira uruhare mu guhindura ubuzima bw’abaturage, aho igiye gutanga 150.000 Frw ku miryango yatoranyijwe ngo ishyire mu bikorwa imishinga yahisemo, aherekezwa na 30.000 Frw yo gukemura ibibazo by’ibanze.
Ni igikorwa cyagenewe abaturage basaga 2500 bo mu Ntara y’Iburasirazuba, mu Turere twa Ngoma, Nyagatare, Kirehe na Kayonza. Kizatwara arenga miliyoni 450 Frw, hatabariwemo imirimo itandukanye y’abakorerabushake ba Croix Rouge.
Ni ibikorwa bigamije gufasha abaturage kwiteza imbere mu buryo burambye, bikubiye mu mushinga BAHIA (Belgian Alliance for Humanitarian International Action), Croix Rouge y’u Rwanda irimo gukora ku nkunga y’u Bubiligi na Croix Rouge y’icyo gihugu.
Hari byinshi Croix Rouge imaze gukora
Mu Ntara y’Iburasirazuba bamaze igihe bakorana na Croix Rouge, urugero ni mu Mudugudu wa Gatoki, Akagari ka Shyogo mu Murenge wa Nyamirama, ni mu Karere ka Kayonza.
Aha hatanzwe inka mu mwaka wa 2007, zimaze guhindura imibereho y’abaturage mu buryo bugaragara. Hari n’ibikorwa byinshi byakozwe mu nzego zirimo isuku n’isukura, kurwanya imirire mibi no kurwanya ubukene.
Ngerageze Peterson wahawe inka, yavuze ko mbere yahingaha ntiyeze ariko ubu abona ifumbire yo gukoresha mu buhinzi bwe. Ahamya ko yabonye uburyo bumufasha kubona amafaranga akishyura mituweri n’ibikoresho by’ishuri by’abana be.
Yakomeje ati “Mbere uru rutoki rwari rumaze nabi rwose, hari ahantu h’urutare utatera insina ngo ize, ariko ubu hari insina nziza ifite igitoki kitabura ibilo 100, imirima narahingaga sineze ariko ubu mbasha kweza nkabona umusaruro, nkabasha gutunga umuryango mfite.”
Ni kimwe na Nsengiyumva Damien, ushimangira ko inka yahawe yamufashije kurwanya imirire mibi ku buryo nta mwana we ukirwara bwaki.
Ari “Bagiye badukorera ibikorwa byinshi, Croix Rouge yaduhaye amasuka, iduha ibyo kurya mu bihe byari bikomeye mu gihe cya COvid-19, byose byatugezeho kandi mu bufatanye bwa tugirana na Croix Rouge, n’ubu batubwiye koh byinshi bateganya kudukorera.”
“Mu Gatoki aha nta muturage waho udafite ubwiherero, baduhaye amabati twarasakaye, ibyo byose tubikesha Croix Rouge. Ntabwo yigeze ituba kure kandi natwe igihe cyose twiteguye gufatanya nayo.”
Avuga ko kuva Croix Rouge yamuha inka, iwe hatazongera kuba hatari amatungo.
Umuhuzabikorwa wa Croix Rouge y’u Rwanda mu Karere ka Kayonza na Rwamagana, Bwanakweli Murekezi Eugene, yavuze ko uyu mudugudu watoranyijwe ku bufatanye bw’ubuyobozi bwa Leta.
Habanje gukorwa isesengura ku bibazo bihari, biza kugaragara ko abaturage bafite ibibazo by’imirire mibi, ibijyanye n’isuku n’isukura n’ubukene muri rusange.
Ati “Mu bikorwa twakoze hano, icya mbere twatanze inka 97, muri izo nka buri muturage yabonye inka, abatarabashije kuzibona, abazibonye mbere bagiye baziturira abandi. Ubungubu hano hari ingo 112, buri muturage yahawe inka na Croix Rouge y’u Rwanda.”
“Mu bindi bikorwa byakozwe harimo kubaka ubwiherero mu baturage batari babufite, mu ngo 112 birumvikana hari abari babufite, ariko abatari babufite bangana na 89 bose Croix Rouge yabahaye amabati, ku buryo ku bufatanye na za nzego za leta n’abakorerabushake bacu bari ahangaha, bagiye bakora ibikorwa by’umuganda, abatishoboye bakabafasha mu kububakira, ndetse hari n’amabati yabahaye.”
Nyuma hakozwe imirimo yo kubaka uturima tw’igikoni, ku buryo iyo ugeze muri uriya mudugudu usanga abaturage bakungahaye ku mboga. Hubatswe na za kandagirukarabe.
Ubu ikigezweho ni imishinga
Binyuze muri BAHIA, abaturage batoranyijwe bagiye guhabwa inkunga yo kubafasha gushyira mu bikorwa imishinga yabo,
Ni imishinga igamije gufasha abaturage kurenga ingaruka z’icyorezo cya COVID-19, cyahungabanyije imirimo myinshi yari ibatunze.
Bwanakweli yagize ati “Bazahabwa amafaranga yabafasha mu bijyanye no kwiteza imbere, ariko bagahabwa amafaranga mu buryo bwo kuyohererezwa kuri Mobile Money, ku buryo umuturage ari we wenyine ugena ibikorwa agomba gukora, kurusha uko twebwe twamutekerereza.”
Imishinga yatekerejwe n’abaturage yiganjemo iy’ubworozi n’ubucuruzi.
Imiryango yatoranyijwe izahabwa 30.000 Frw yo gukemura ibibazo by’ibanze na 150.000 Frw yo gushyira mu mishinga.
Umuyobozi wa Croix Rouge mu Ntara y’Iburasirazuba, Muhawenimana Jeanne d’Arc, yavuze ko uretse abagenewe inkunga zo gukora imishinga, hari n’ibindi byiciro bizafashwa. Nk’abantu barwaje COVID-19 bagenewe inkunga ya 20.000 Frw.
Ati “Urumva harimo isukari, wa muntu warwajije cyangwa wasigaranye nk’ideni kwa muganga [yayifashisha]. Ni abantu 100 muri buri karere.”
Muri uwomushinga harimo na gahunda yo gufasha amakoperative abiri, kubaka ubukarabiro ku mashuri atanu muri buri karere bufite agaciro ka miliyoni 14 Frw, ndetse hari ibigo by’amashuri byagenewe ibikoresho by’isuku ku bakobwa barenga 200.


text:
Imibereho Y'Abaturage
Umusaza Nyagashotsi Arataha Inzu Nshya
Inzu y’amasaziro n’inka byari byarifujwe n’umusaza Epimaque Nyagashotsi arabibona kuri uyu wa Gatandatu tariki 23, Mata, 2021.
Abaturanyi be baraza kumuha umuganda wo gutunganya ahari bushyirwe ibikoresho bye no gutunganya mu ntanzi z’urugo n’ahandi h’ingenzi mu buzima bwa ba nyiri urugo.
Birakorwa mu muganda udasanzwe wateguwe n’ubuyobozi bw’ibanze aho atuye mu Karere ka Gatsibo ahitwa Kamamesa.
Mu nkuru ya mbere Taarifa yakoze ku buzima bw’uyu musaza wabaye intwari ubuzima bwe bwose, yari yatubwiye ko kubera umusanzu yatanze mu kubohora u Rwanda ndetse n’abana be bakagwa ku rugamba, asaba Perezida Kagame kumufasha kubona amasaziro meza.
Mu magambo arimo uburakari, icyo gihe umusaza Nyagashotsi yabwiye Taarifa ko agaya abayobozi bimitse ruswa ndetse bakaba barigeze no kuyimwaka ngo bamushyire ku rutonde rwabari buhabwe inka muri Girinka arika yanga kuyitanga.
Yatubwiye ko bamwatse ruswa [ya Frw 2000] ngo bamushyire ku rutonde ahabwe inka ya Gira Inka yanga kuyabaha, ababwira ko arinze asaza ataratanga ‘BITUGA UKWAHA’
Epimaque Nyagashotsi yasabye ko yafashwa kubona inzu ikomeye kuko iyo abamo ivirwa.
Inzozi ze zitaba impamo…
Kuva icyo gihe ntibyatinze, ubuyobozi bw’ibanze bwatangiye kumwegera bumubaza igikenewe, hanyuma imirimo yo gusiza no kumwubakira itangira bidatinze.
Taarifa yamenye ko ingabo z’u Rwanda zagize uruhare runini mu kuba uriya musaza yubakiwe inzu ikomeye, agahabwa inka, ikiraro cyayo, ubwiherero n’igikoni.
Iyi nkuru iracyakomeje…


text:
Mu Rwanda 5% mu manza z’ubucuruzi bemera kumvikana binyuze mu bunzi-Prof. Rugege
Yanditswe na SEZIBERA ANSELME
Perezida w’Urukiko rw’Ikirenga Prof Sam Rugege atangaza ko mu bafitanye imanza cyangwa amakimbirane mu by’ubucuruzi mu Rwanda, abagera kuri 5% ari bo bemera kumvikana binyuze mu kubunga, mu gihe hifuzwa ko uwo mubare wazamuka ukagera kuri 60% nk’uko mu bihugu bimwe byageze kuri ibyo bipimo.
Ibyo byagarutsweho ubwo hatangizwaga amahugurwa y’abacamanza n’abunganira abantu mu by’amategeko bo mu Rwanda kugira ngo hatangizwe igeragezwa ry’umushinga wo gusuzuma imanza no kuzikemura mu buryo bw’ubwumvikane no kunga.
Prof Rugege avuga ko iyo abantu bafitanye ikibazo bumvikanye ibintu birushaho kwihuta, kuko iyo imanza zajyanywe mu nkiko haba ibirarane ndetse abantu bakagenda bajurira bikazarinda bigera mu Rukiko rw’Ikirenga.
Agira ati: “Ubundi ntibirenga 5% by’abantu bemera kumvikana ku bibazo tukaba twumva bishoboka byazamuka bikagera kuri 60%, mu bihugu nka Trinidadi Tobago aho ubwo buryo dushaka burimo gukoreshwa, mu mwaka wa mbere butangira imanza zigera kuri 65% zakemuwe mu buryo bw’ubwumvikane kandi hari n’ibindi bihugu imanza 90% zabashije gukemurwa mu buryo bw’ubwumvikane”.
Prof Rugege avuga ko ubwo buryo bwo kunga abantu mu Rwanda buzatangizwa nyuma y’amahugurwa y’iminsi 5 yagenewe abacamanza n’abunganizi b’abantu mu by’amategeko baba abo mu bigo bya Leta n’ibyikorera, amabanki n’abacuruzi barimo guhabwa n’inararibonye zo muri Amerika.
Atangaza ko mu nkiko z’ubucuruzi abacamanza bazajya basuzuma imanza bareba aho zishobora gukemurwa mu buryo bwo kunga cyangwa guhuza abantu bakabiganiraho kandi bakemeranya uko basohoka mu kibazo.
Prof Rugege avuga ko mu itegeko abacamanza, abanditsi b’inkiko basanganywe ubwo bubasha bwo kubanza kunga ababuranyi ariko bidakunze gukoreshwa kuko abantu batarabimenyera.
Yongeraho ko abacamanza, abanditsi b’inkiko, abunganira abantu mu by’amategeko (Abavoka), na bo batarasobanukirwa neza uburyo bwo kunga bugezweho kandi mu bibazo bikomeye.
Yagize ati: “Tumenyereye ko abunzi bakemura ibibazo by’abaturage ariko ku rwego ruciriritse ku bibazo bidakomeye, ariko noneho dushaka ko amakimbirane yose yakemurwa mu buryo bwo kumvikana, mu buryo bwo kunga”.
Avuga ko iyo abantu bumvikanye ku kibazo bagenda banezerewe kandi n’iyo batishimiye ibyavuyemo byose bumva ko hari icyavuyemo, ariko iyo bagannye inkiko hagomba kugira utsinda n’utsindwa abantu bagataha batavugana, bashwanye akaba ari byo byifuzwa ko byakemuka, bikagabanuka, ibibazo byinshi n’amakimbirane menshi bigakemuka mu buryo bw’ubwumvikane.
Umunyamategeko mu kigo cy’ubwishingizi UAP Rwanda Mugisha Cyiza Eric, avuga ko uburyo bushya bwo kumvikana mbere y’uko abantu bagana inkiko ari bwiza kuko buzabafasha kugabanya imanza zose zajyanwaga mu nkiko.
Yagize ati: “Akenshi twajyaga mu nkiko twumva ari uburyo bwo guhangana tukanumva urukiko rwonyine ari rwo rushobora kuba rwaturangiriza ibibazo ariko ubu buryo bwaje turumva ari bwo buzagabanya imanza kandi bukadufasha kumvikana hagati yacu n’abakiliya bacu.”
Ubwumvikane bufasha mu buryo bunyuranye burimo kugabanya igihe imanza zitwara mu nkiko, kugabanya amafaranga agenda mu nkiko. Twebwe ubwacu nk’ikigo cy’ubwishingizi hari igihe tuba twemera uburyozwe bw’ibiba byangiritse tukaba dushobora kumvikana ndetse tukanishyura indishyi zikwiriye hatabayeho ko tujya mu nkiko”.
Mugisha avuga ko nta kuryamirana kubera ko bitanyuze imbere y’amategeko kuko ubwumvikane buba hagati y’impande zombi, agahamya ko ntawakwishimira ko hari uruhande rugenda rutishimye kuko iyo hari urwagaragaye ari bwo habaho kugana inkiko ariko akumva ikiza ari uko habanza hakabaho kumvikana bikaba iby’ibanze.
Emily J Gould umwe mu bahugura ukomoka muri Amerika, avuga ko kunga ari ibintu bikorwa mu butabera kuko bifasha kugabanya umubare w’imanza zicibwa n’inkiko. Nk’inararibonye zibimazemo imyaka hafi 30 bakora ubukemurampaka no kunga abantu, avuga ko mu Rwanda ubwo buryo bwari buhasanzwe bukorwa n’abunzi ariko bukeneye kongererwa imbaraga bugashyirwa ku rwego mpuzamahanga, akaba ari rwo rwego bajemo kugira ngo bongerere abacamanza ubumenyi n’uburyo cyangwa inzira bikorwamo.


text:
Muri ayo masengesho y’Iminsi itatu nyatangiye nibwo, najyanye n’abakobwa babiri bo mu iriba. Ndababwirango nimuze mbahe Linye (Ligne) tujye gusenga. Ubwo narinambaye ijipo nziza rwose maze iminsi ndodesheje n’igitambaro ngiteze neza rwose. Nafashe iyo myenda ndavugango ngiye kuyereka Imana ko yandodeshereje neza, ndagenda. Tugeze ahantu kuri Volcano express dusanga imodoka zashize, ama agency yose dusanga imodoka zashize, tujya kuri station ya essance ya gikongoro. Tugeze kuri station ya gikongoro ukuntu byaje kugenda, kubera narinambaye neza, abakobwa twari turikumwe barambwira ngo nambaye neza jye imbere , ntege imodoka. Nanjye nabyiyumvagamo ko nambaye neza njya imbere ndatega. Noneho ngize amahirwe haza umuntu twari tuziranye ari mu modoka uwo muntu yakoraga mu mushinga Nyamagabe , yari umugande. Bari bavuye kuzana mafaranga yo guhemba abantu bo mu mishinga. Muteze yarambonye, abona aranzi , arambaza ati sha ugiye hehe muri iri joro ? Ntabwo namubwiye aho ngiye ahubwo namubwiye aho angeza.
Twahise tujya mu mwanya w’inyuma twese, uko turi batatu (3) imbere hari babiri. Hashize akanya gato arandeba arambwirango ngwino tugurane umwanya, njyende niyandikira utuntu kuri machine, wicare aho narinicaye. Ubwo tuguranye umwanya gutyo tukimara kugurana umwanya, ubwo imodoka yahise itsimbura iragenda. Tugeze ahantu bita i gihindamuyaga uvuye kuri station nta minota itanu irimo. Imodoka imaze gutsimbura, Chef yambwiye uwo mushoferi ngo agende gahoro, shoferi nawe ati burije chef ndashaka kuva mu nzira. Tugeze i gihindamuyaga, shoferi aragenda ahita akubita umugina. Uwo mushefu yaragendaga akazana muri za miliyoni 80 zo guhemba abantu mu mishinga. Twe twatekerejeko ibyo bintu shoferi yabikoze ku bushake, cyane ko yamaze kudukubita ku mugina imiryango y’imodoka yahise ipondekana rwa ruhande twari twicayemo njye na shefu. Yamiryango yahise ifunguka, muri uko gufunguka twahise dutakara hasi ari njyewe ari na shefu. Dutakaye hasi iragaruka ihita ituryama hejuru.
Shefu we ako kanya yahise aturika ku buryo nta mutsi wongeye gutera ariko njyewe rwa rugi rwafungutse rwahise ruza runyishingamo. Ubwo guhera munda kugera hasi, amaguru yahise asa natandukana. Base iraturika, uruhago ruraturika, amara aracika. Wa mushoferi yahise avamo, ahita afata cya gikapu cyarimo amafaranga, afata ibya ngombwa byacu byose, amatelefone, Byose aba arabitwaye, aracika arigendera kugeza uyu munsi uwo mu shoferi ntabwo araboneka. Ibi byose byabaye mu mwaka wa 2015. Ushobora gukomeza gukurikira ubuhamya bwose, ukumva icyakurikiyeho. Uko byagenzi, uko yavuwe, kugeza uyu munsi uko abayeho, unyuze kuri iyi Link.


text:
Urwego rw’imfungwa n’abagororwa rurahakana amakuru, inzandiko zarwo zikabihamya
Mu rwego rw’imfungwa n’abagororwa mu Rwanda haragaragaramo kuvuguruzanya, aho Gereza ya Gicumbi yasabye inzego z’amadini gufasha abagororwa batagira ubitaho n’ab’abanyantege nke, Diyoseze Gaturika ya Byumba ibiheraho isaba abakristo gutanga ubufasha, ariko nyuma urwego rw’igihugu rushinzwe imfungwa n’abagororwa rwaje guhakana ko ubwo bufasha bukenewe.
Nyuma yo kubona ibaruwa yasinyweho na Servilien Nzakamwita umushumba wa Diyosezi ya Byumba itabariza abagororwa batagisurwa kubera kwirinda Covid-19, igasaba abakristo gutanga inkunga y’ibiribwa, ibikoresho n’imyambaro ngo bishyirwe abagororwa n’imfungwa bafite ibibazo by’imirire mibi, abageze mu zabukuru n’abafite indwara zikomeye bo muri gereza ya Gicumbi (Miyove), komiseri mukuru w’urwego rw’igihugu rw’imfungwa n’abagororwa yanditse ibaruwa ibivuguruza, aho avuga ko imfungwa n’abagororwa babayeho neza.
Ibaruwa y’ umushumba wa Diyosezi ya Byumba itabariza abagororwa
Ibaruwa ya komiseri mukuru w’urwego rushinzwe imfungwa n’abagororwa ivuga ko imfungwa zidakeneye gutabarizwa, kuko zimeze neza.
Nubwo ariko bimeze bityo, hari ibaruwa integonews dufitiye kopi igaragaza ko ubuyobozi bwa Gereza ya Gicumbi bwandikiye umuyobozi wa ADEPR Byumba, ku itariki ya 19 Kamena 2020, busaba inkunga y’abagororwa n’imfungwa b’abanyantege nke badasurwa; basabirwa ibiribwa nka Sosoma, indagara n’isukari. Ni ibaruwa yasinyweho na CSP Innocent IYABURUNGA Umuyobozi wa Gereza ya Gicumbi.
Iyi ni ibaruwa yanditswe n’ubuyobozi bwa Gereza ya Gicumbi, busaba inkunga y’abagororwa n’imfungwa by’abanyantege nke.
Usibye muri ibi bihe by’icyorezo cya Covid-19, no mu bihe bisanzwe, inzego z’amadini n’amatorero ndetse n’indi miryango ifasha, ijya igira ibikorwa by’urukundo byo gusura imfungwa n’abagororwa mu ma gereza atandukanye, by’umwihariko bagasura abatagira inshuti n’imiryango babitaho.


text:
Hashize iminsi m’umuryango nyarwanda, urubyiruko rwarashizwe imbere. Ugasanga ababyeyi bavuga ko batsinzwe, ko urubyiruko ari rwo ruzabishobora. Oya oya ntibikabeho, ntaho urubyiruko rwigize ! Reka mbibereke. Iyi nyandiko nyituye ababyeyi b’Abanyarwanda bafite abana bari mu kigero cy’imyaka hagati ya makumyabiri n’itandatu na mirongo ine y’amavuko bigishije kandi bakanaraga abana babo urukundo.
Babyeyi mwarakoze igihe umwicanyi yaje mukihutira kuduhisha, mukadupfuka iminwa ngo tutavuga akabona aho twihishe.Babyeyi mwarakoze igihe mwagiye kuduhisha, mukemera kwitadukanya n’urubyaro rwanyu kugirango rurokoke.
Babyeyi mwarakoze, igihe amasasu yakubise mukatubyutsa mu ijoro, mbere yaho mwari mwarakoze igikorwa cyo kutwigisha kurara twambaya imyenda ibiri, Amasasu yakubita, tugahera ko tugenda. Babyeyi mwarakoze kutwigisha kwica inda mu myenda, umwidagaduro wacu ukaba uwo kwica inda!
Byabyeyi mwarakoze igihe mwizimagaga gufungura kandi inzara ibishe, kugirango urubyaro rwanyu ruticwa na bwaki! Babyeyi mwarakoze mu nzira ndende aho isasu ryakubitaga tugatandukana, mwagera imbera mugahagara k’uruhande mudutegereje, Bangahe amasasu yatwaye gutyo? Murakarama.
Babyeyi barokotse amahano yagwiriye u Rwanda, mwarakoze aho mwemeye kurera imfubyi zari zisigaye zonyine. Babyeyi bo mu nzira ndende mwarakoze, aho mwemeye muri iyo nzira kwakira imfubyi mukaziragira n’ubushobozi buke mwari mufite!
Babyeyi mwarakoze nyuma yayo mahano, aho twasohokaga, tugataha twakomeretse kubera badututse ngu dufite amazuru manini, ngo turi abahutu, ngo turi abicanyi …Babyeyi mwarakoze kuduhoza, mukatwigisha uko twabyitwaramo. Babyeyi mwarakoze aho urwo rwango bari batweretse mwarwirukanishije urukundo n’urumuri. Babyeyi mwarakoze aho mwadushishikarije kujya dusenga cyane.
Babyeyi mwarakoze nyuma yayo mahano, aho twajyaga kuvoma, tukagaruka dutuka abaturanyi bacu ngo ni abicanyi, ngo ni interahamwe mukatwibutsa ko ari bo baturokoye, babyeyi mwakaroze aho mwatwibukije ko aho twari twihishe ari bo batuzaniye amafunguro. Babyeyi mwarakoze kutwereka ka ko kubana byari bigishobotse nyuma yayo mahano.
Babyeyi mwarakoze aho mwakoze iyo bwabaga, mugashobora kutwohereza ku mashuri. Babyeyi mwarakoze igihe twabaga dutashye, muri AERG batwigishije urwango, mukadufungura amaso, mudusaba kwitondera iby’ubu byari byarashidutse mu rwa Gasabo. Babyeyi mwarakoze aho twakuriye, mukatwivanaho mutwohereza iyo mu mahanga ngo tuzaramuke. Babyeyi mwarakoze igihe twabasabye ko twataha mu rwatubyaye ngo duhoberane, mukadusubizanya urukundo rwinshi mutubwira ngo “mube mugumye aho igihe ntikiragera”.
Babyeyi mwarakoze aho inzira ndende yari irangiye, mugakubita hirya no hino ngo dusubire mu ishuri, babyeyi mwarakoze mutwicaza ku mabuye mu nkambi mukatwigisha. Babyeyi mwarakoze aho mwirirwaga mutonze umurongo ngo mubashe gusabiriza udufaranga two kutugaburira no kutwambika. Babyeyi mwarakoze aho mwahisemo kutwohereza i Burayi ngo tuzagire ejo heza, mugasigara muri Afurica. Byabyeyi mwarakoze aho mwatwigishije gutandukanya Inkotanyi, n’abantu bo mu kitwa ubwoko zibarizwamo. Babyeyi mwarakoze kuturerera mu buhungiro, mukatwigisha gukunda u Rwanda n’umuco nyanyarwanda.
Babyeyi mwese mwarakoze igihe cyose mwatubabariye iyo twabaga twabatengushye. Babyeyi muragakora iyo babuze ibyo batubwira, bagahitamo kubaharabika, mukabyihanganira.
Babyeyi muragakora iyo babiciye abana mureba, babaziza guharanira u Rwanda rwiza, mukicwa n’agahinda, Babyeyi muragakora iyo mujya kugemurira abana banyu muri gereza, Babyayi muragakora iyo mushyizwe mu kato, cyangwa mugahinduka impunzi, muzira ko abana banyu bahisemo kudaceceka akarengane. Babyeyi muragakora iyo babakorera iyica rubozo, bashaka kubakoresha mu guhemukira urubyaro rwanyu. Babyeyi ko mbona ari mwe ntwari z’u Rwanda ?
Rero rubyiruko, mushishoze mwibuke ibyo ababyeyi banyu babakoreye. Uwo mwanya mubona mutekereza k’ubumwe n’ubwiyunge n’ibindi byisnhi, uwo mwanya bo barawubuze barimo barwana no kubarera haba mu Rwanda rwa nyuma y’amahano, yaba mu buhungiro. Bavandimwe, nyamuneka ntituzabe ba Mudashima, tujye dufata umwanya wo kuzirikana ibikorwa ababyeyi bacu badukoreye.
Rubyiruko mwumva muri kwigiira, ndagirango mbibutse umugani twize muri primaire. Simwibuka neza ariko ngo kera habayeho umwami wari muto, we n’abagenzi be bigira inama yo kwirukana abakecuru n’abasaza mu gihugu. (Ubwo rero bumvaga babihaye!)
Rimwe bigira inama yo guhindura ibintu, aho kwambara impu nkuko abakurambere babikoraga, bahitamo uburyo bushya bwo kwidoreraho impu, gutyo ibibazo byinshi bigakemuka. Kera kabaye, impu bidodeyeho zitangira kubumiraho! Icyari igitekerezo kiza , gihinduka ikibazo gikomeye. Sinibu kaneza uko byari byagenze ngo umusaza umwe abe yihishe mu ihsyamba. Ni uko bajya kumuhampagara, araza abagira Inama yo kujya mu mazi, cyangwa gutosa izo mpu, gutyo bashobora kuzivanaho. Uyu uri mu migani mike nize nibuka, kuko isomo ririmo ni uko nta rubyiruko rwigira, kirazira!
(PS : Uwaba yibuka uwo mugani neza yawumbwira).
Namwe babyeyi mwumva “mwaratsinzwe”, ndabamenyesha ko urubyiruko mubona ari yo intsinzi yanyu, ni umusaruro, ni imbuto z’umuruho wanyu.
Alice Mutikeys
Catégories :Divers


text:
Izo nyungu tuvuga ku muntu ku giti cye ni nako zishobora kugaragara iyo tubyerekeje ku gihugu. Kandi n’ubundi iyo tuvuze igihugu, ahanini tuba dushaka kuvuga, mbere na mbere, abaturage bacyo. Inyungu z’umuturage, cyangwa se igihugu, iyo zigenda ziyongera nibwo n’iterambere muri rusange, rishobora kwiyongera.
Imikorere y’abantu, turebeye ibintu muri rusange, cyangwa se iy’ umuntu ku giti cye, ishobora kuba imbogamizi y’iterambere, ku muntu umwe cyangwa benshi. Ku rwego rw’igihugu, iyo imikorere y’abantu banyuranye, ndetse no mu nzego zitandukanye, ikomeje kugenda iba mibi, bityo n’iterambere rikaba ryakomwa mu nkokora, bishobora gutera n’izindi ngaruka mbi nyinshi ku gihugu cyose.
Mu kugaragaza neza icyo twifuje kuvugaho, reka dufate nke muri zimwe mu ngero zifatika, kandi dukunze kubona kenshi mu gihugu.
Rwiyemezamirimo wambura abamukoreye
Ni kenshi twumva hirya no hino mu gihugu no mu itangazamakuru rinyuranye, abantu bavuga ko uwo bakoreye yanze kubishyura, nyamara bo bararangije neza gukora imirimo bagombaga gukora.
Kuri abo baba batarabonye ibihembo byabo bari bategereje rero bibagiraho ingaruka mbi zinyuranye, kandi bikadindiza ibikorwa byabo n’imishinga ibafitiye inyungu baba barateganyije gukora. Bityo, imibereho yabo n’imiryango yabo ntishobore kuba myiza.
Iyo bitabaye kwamburwa burundu, hari aho usanga abakozi, cyangwa se abandi bantu batanze ibikoresho binyuranye, batinda kwishyurwa, kandi nyamara uwo bakoreye atari uko, mu by’ukuri, yabuze icyo yakwishyura.
Ikirushaho gutangaza ni uko hari n’ubwo usanga bimwe mu bigo bya Leta, cyangwa ibiyishamikiyeho, nabyo bikora gutyo, kandi nyamara igihugu kiba cyaratanze amafaranga (ashobora no kuba avuye mu misoro y’abaturage) azakoreshwa muri ibyo bikorwa byose.
“Twasanze umushinga warizwe nabi”
Ni kenshi twumva iyo mvugo, cyane cyane iyo bigeze mu gihe cyo gusobanura uko imishinga Leta yashoyemo amafaranga kandi ifitiye igihugu akamaro ihagaze. Mu gushaka guhisha imikorere n’imyitwarire mibi y’abagize uruhare mu indindira cyangwa ugukora nabi kw’iyo mishinga, akenshi usanga hitabazwa iyo mvugo. Ibyo rero hari ubwo bivugwa, bikazasubirwamo n’abandi, abantu bakabyumva bikarangirira aho.
Ubu se koko twavuga ko igihugu kibuze abahanga bashobora kwiga imishinga neza ku buryo itegurwa neza kandi igashyirwa mu bikorwa uko bikwiye? Iyo usesenguye neza, akenshi usanga hari benshi baba bahishe ibindi iyo bavuga ngo umushinga uyu n’uyu basanze warizwe nabi. Reka dutange urugero rufatika rumwe: Ni gute watekereza kongera inka zitanga umukamo utubutse, ariko ukirinda gutekereza uko amata namara kuba menshi abantu bazayatunganya kugira ngo atangirika, cyangwa bakabasha kuyabonera isoko?
“Icyo kibazo ntitwari tukizi; ubwo tukimenye tugiye kugikurikirana”
Iyi mvugo nayo ni kenshi yumvikana, cyane cyane mu bayobozi b’inzego z’ibanze mu gihugu cyacu. Nayo iravugwa igasubirwamo, ku buryo hari abashobora kuyifata nk’aho buri gihe iba ari ukuri. Nyamara ureba neza uko inzego z’ubuyobozi ziteye asanga akenshi abayikoresha baba bashaka guhisha imikorere itanoze.
Iyo ibibazo bititaweho ku gihe ngo bishakirwe ibisubizo, amaherezo bishobora kuba imbogamizi y’iterambere ry’abo bibangamiye ndetse n’abandi.
Duhiniye aha, bitabaye ngombwa kujya mu bisobanuro n’ingero nyinshi, twavuga gusa ko ku gihugu, iterambere ari ikintu kigari cyane, kandi gisaba imikorere myiza n’imikoranire y’abantu n’inzego zinyuranye, ku buryo kugira ngo rigende rizamuka bisaba guhora hanozwa imikorere n’imyitwarire ya buri wese mu bafatanyabikorwa bose barigiramo uruhare.
Dr Sebastien Gasana
Umwarimu wa Kaminuza n’Umushakashatsi


text:
RAB isaba ko nibura umurima utuburirwamo imbuto y’ibigori uba uri kuri metero 300 uvuye ahahinze ibindi bigori kuko ibangurirwa ry’ibigori rikoresheje umuyaga ryageza intanga z’ibisanzwe mu hatuburirwa imbuto bikabyara ikindi kitari imbuto abahinzi bakaba bahomba.
Umuyobozi wa Sitasiyo ya RAB mu turere twa Muhanga, Kamonyi na Ruhango, Kayumba John, avuga ko iyo abahinzi bavanze imbuto y’ibigori n’indi myaka, abashinzwe ubuziranenge bwayo baba batakiyemeje bikaba byatuma abahinzi bahura n’ibihombo.
Agira ati “Ntugomba guhinga ibindi bigori hafi y’aho mutuburira kuko byashobora kuza kubangurira ibyo mutubura mukaba mwahomba Ntimugomba kandi kuvanga imbuto n’indi myaka kuko abashinzwe ubugenzuzi iyo baje kureba ntibashobora kuyemeza iba yarangiritse”.
Umwuga w’ubuhinzi wakiza uwukora
Guverineri w’Intara y’Amajyepfo, Kayitesi Alice, atangaza ko umwuga w’ubuhinzi utunze abaturage basaga miliyoni ebyiri batuye Intara y’Amajyepfo, ibyo bikaba bivuze ko abantu bakwiye gukora ubuhinzi buzana amafaranga bukozwe kinyamwuga.
Avuga ko mu Karere ka Ruhango, hamwe mu hatangirijwe ubutubuzi bw’imbuto ku bigori, hari abahinzi bakijijwe n’ubuhinzi bw’imyumbati kandi bakwiye kubera urugero abandi bahinzi bagshyiramo imbaraga nta guhingira inda gusa no kugurisha amafaranga makeya.
Agira ati “Hari amamiliyali menshi cyane agenda kuri nkunganire ya Leta ku nyongeramusaruro, iyo utabikoresheje rero uba uhombya abaturage na Leta, kandi ntabwo ubuso bwacu bwiyongera. Gukoresha inyongeramusaruro ni bwo buryo bwonyine bwo kongera umusaruro, kuko iyo uhinze mu kajagari birabyigana bikadindiza umusaruro”.
Asaba ko abafite amashyamba n’ibindi bikorwa mu nkengero z’ibishanga bihingwa bakwiye kongera ubutaka bafata kuri izo mbibi bakaziteramo ibigori, aho kuhahinga ibishobora kona imyaka ihinze mu gishanga.
Nahimana Aloys uyobora Koperaive UWATA yatangiye ubutubuzi bw’imbuto y’ibigori, avuga ko kuba bahawe imbuto yo gutubura byiyongereye ku butubuzi basanzwe bakora bwa Soya n’ibishyimbo, kandi ko bageze ku rwego rwo kubona amasoko.
Avuga ko barimo gukora ibishoboka ngo abahinzi bagire n’imirimo iwabo mu ngo ituma igihe umusaruro wo mu gishanga ujyanwe ku isoko uwasigaye mu rugo wabasha kubatunga, bityo bakiteza imbere mu bukungu n’imibereho myiza.
Umuyobozi w’Akarere ka Ruhango, Habarurema Valens, avuga ko ubutaka bw’akarere bwera cyane ku buryo abahinzi babyitayeho neza kaba ikigega cy’ibyo kurya by’Intara yose, kuko nibura bageze ku gipimo cyo kuba Ha 1 y’imyumbati yeraho toni 50.
Kayumba avuga ko kuva mu 1995 u Rwanda rwatangiye gutumiza imbuto y’ibigori ya Hybride ariko igihugu cyafashe umwanzuro wo kudategereza ak’imuhana, kugeza ubu mu Rwanda hakaba hatuburirwa imbuto kandi ihagije.
Agira ati “Ubu muhinze amadorari kuko icyifuzo cy’ikigo cya RAB, ni uko nibura 1kg cy’ibigori by’imbuto mukigurisha kugera kuri 800frw, niyo mpamvu musabwa kutavanga imyaka kuko ntabwo ahahinzimbuto hahingwa ibindi bihingwa”.
Ubuyobozi bwa RAB kandi bwijeje abaturage ko buzabaha imbuto yo gutubura ku bishyimbo kugira ngo nibura umusaruro wiyongere kuko byagaragaye ko nibura hegitari imwe (1) y’ubutaka mu gishanga ishobora kweraho toni ebyiriri zose ku bishyimbo bigufi, mu gihe umuturage we ashobora gusarura ibitagera ku 500kg.
RAB ivuga ko imbuto nshya y’ibigori igiye gutuburwa izashyirwa mu bwishingizi kandi igihe bagira igihombo bazishyurwa neza, kuko ubundi wasangaga ibigori bisanzwe 1Ha yishyurwa ku bihumbi 400frw mu gihe iyo mburo nshya izajya yishyurwa ku bihumbi 800frw, igihe ibigori bigize ikibazo.


text:
Gitwaza yamaze urujijo abibaza itandukaniro hagati ya Apotre, Bishop na Pasiteri
Yanditswe na Sezibera Anselme
Umuyobozi Mukuru wa ‘Authentic Word Ministries’ ari na yo ibarizwamo Itorero Zion Temple Apotre Dr. Gitwaza Paul, yamaze amatsiko y’abanyamakuru mu kiganiro bagiranye, maze agaragaza imiterere, n’ibisobanuro ku mirimo y’abahagarariye itorero anakuraho urujijo ku babyitiranya n’ababyiyitirira.
Ni nyuma y’uko yabazwaga ikibazo n’umwe mu banyamakuru ubwo yagaragazaga ko hari amazina (Titres) abantu bagenda bitirirwa muri zimwe mu nsengero hirya no hino mu Rwanda zirimo Apotre, Bishop, Pasiteri, umwigisha n’ayandi atandukanye ugasanga ateza urujijo mu bayumva ndetse yifuza no kumenya ibishingirwaho ngo umukozi w’Imana yitirirwe rimwe muri ayo mazina n’icyo bisaba.
Umunyamakuru yakomeje kugaragaza amatsiko menshi bafitiye ayo mazina, icyo uyafite aba yemerewe cyangwa asabwa gukora mu mirimo y’Itorero kugira ngo n’abanyamakuru bage babasha kubisobanurira ababatega amatwi cyangwa abasoma inkuru zabo.
Apotre Dr. Gitwaza avuga ko amazina y’ubuyobozi bw’Itorero ahari koko harimo ba Apotre, Bishop, Reverand, Pasiteri, n’abigisha. Asobanura icyo kibazo yifashisha umwe mu mirongo ya Bibiliya mu ba Efeso 4-11 aho Bibiliya ivuga abayoboye urusengero imirimo itanu bitewe n’icyo bakora.
Agira ati: “Bamwe bahawe kuba Intumwa (Apotre) abandi bahabwa kuba abahanuzi (Prophetes), abandi bahabwa kuba Abavugabutumwa (Evangelistes), hari abahawe kuba abungeri ari bo Abapasiteri ndetse abandi bahabwa kuba Abigisha, abo bose uko ari 5 ni bo bubatse Itorero.”
Atangaza ko hashize imyaka 2 000, kandi n’igihe abakoloni bazaga bazanye inkingi 2 ari zo Inkingi ya Pasiteri n’umuvugabutumwa, nyamara akerekana ko Itorero ryubakiye ku mashyiga 5 ari yo: Intumwa, Umuhanuzi, Umuvugabutumwa, Umwungeri n’umwigisha.
Aha ni ho Apotre Dr. Gitwaza avuga ko hashize imyaka myinshi itorero ritubakitse neza kuko umuntu umwe witwa Umwungeri (Pasiteri) ari we ukora gusa biriviramo kugenda rigwa mu makosa menshi n’ibibazo byinshi cyane kandi bigenda bigwa kuri wa muntu umwe (Pasiteri) kubera kubura uwo bafatanya.
Agira ati: “Intoki 5 z’umuntu ziri ku kuboko kumwe kandi zirakorana, iyo tuzigereranya rero igikumwe n’Inkintumwa (Apotre) kuko ari cyo gifashe izindi ntoki zose akaba ari byo Apotre akora mu Itorero. Apotre we ashinga amatorero akayashinga Abapasiteri noneho akagenda abafasha.
Nta Apotre ubaho atagira amatorero yashinze. Umuhanuzi agereranywa n’urutoki rwa 2 uvuye ku gikumwe kuko ari rwo dukoresha iyo turimo ducyaha umuntu, akazi karwo ni ako nta kandi, kuko umuhanuzi aza mu rusengero agacyaha yarangiza akigendera ariko agafatanya na Apotre.”
Apotre Dr. Gitwaza akomeza asobanura imyanya y’imirimo y’Itorero agira ati: “Urutoki rwa 3 rurerure ni rwo tugereranya n’Umuvugabutumwa (Evangeliste), kuko ni rwo rwisumbukuruza rukabona ahari abanyabyaha kure akajyayo, asa nk’inkoko ya pondeze igenda igatera amagi ikigendera. Na we rero abwiriza abantu cyane akabahamagarira gukizwa yarangiza akigendera akabasigira undi ushinzwe kubahamagara akababumbira mu Itorero ari we Pasiteri ugereranywa n’urutoki rwa 4 twambaraho impeta.
Pasiteri we ashyingiranywa n’Itorero, ni umubyeyi w’Itorero, ashobora kuba atazi kwigisha si ngombwa cyane kuri we, ariko afite inshingano zo kumenya kurera, akaba umuntu hafi mu bibazo arimo mbese yitaho abantu (Homme d’Affection) si ngombwa kumenya indimi nyinshi n’ibindi byo kubwiriza ashinzwe kuragira, ubushumba.
Urutoki rusoza rw’agahera ari na rwo twifashisha twishima mu gutwi iyo bibaye ngombwa tubuze ikindi dukoresha tukagereranya n’umwarimu mu Itorero kuko inshingano ze ari ukuza agakurugutura abakirisito ndetse bamwe bakiyumva mu nyigisho yatanze.”
Muri rusange Dr Gitwaza agaragaza ko iyo mirimo y’Itorero 5 ari yo yari yarabuze mu Itorero bituma habaho impinduka aho kugira ngo rikomeze kuyoborwa na Pasiteri gusa.
Agaruka ku mwanya (Titre) wa Bishop, Apotre Gitwaza avuga ko uwo atari umurimo ahubwo ari umwanya umuntu aba ariho mu Itorero. Avuga ko mu gihe Apotre afite amatorero agera nko 10 muri Kigali, haba hagomba kubaho umukozi ushinzwe kureberera Abapasiteri bose 10 ba ya matorero yavuzwe, abo bakaba ari bo bitwa Abepisikopi (Eveque) ari na bo ba Bishop kandi batabaho mu rusengero rumwe.
Dr. Gitwaza avuga ko akazi ka Apotre ari ugushinga amatorero akayasigamo Abapasiteri bayashinzwe ariko hejuru yabo haba hari ba Bishop bayareberera muri buri ntara aherereyemo.
Nubwo habayeho izo mpinduka, uyu mukozi w’Imana avuga ko mu gihe Itorero rigenda ryiyubaka hari bamwe bagenda babishakiramo inyungu bwite kandi bidatangaje kuko mu gihe hariho umwimerere w’ikintu, ikiganano cyacyo nacyo kiba kiri aho hafi.
Apotre Gitwaza ati: “Igihe cyose uzasanga Orginal ari nke amakopi yazo ari menshi, uzasanga igihe cyose hari abantu bashaka kwigira nkawe, bashaka kuvuga nkawe, kugenda nkawe, gukorora nkawe, kandi no mu gihe cya Yesu byabayeho, bisobanuye ko Apotre, Bishop, Pasiteri n’abandi barahari b’ukuri hakaba n’abandi babigana, ni ko bimeze.”


text:
Vana ibishimwa mu bigawa, usenge utajya mu moshya: Past Hortense Mazimpaka
Yanditswe na: Ubwanditsi
2021-06-02 02:58:08
Abantu twese gusenga ntibitworohera, kandi ibitugosora birahari ndetse biratugose impande zose kuko na Yesu yamenye neza ko kudasenga bitujyana mu moshya, yaravuze ngo musenge mutajya mu moshya. Nibyo turasabwa gusenga tugasaba imbaraga kandi Imana izadushoboza : Past Hortense Mazimpaka
Ikiduha imbaraga zo kutagosorwa ni ugusenga kuko buri muntu wese aragosorwa ariko iyo utaremereye mu Mwuka, Satani araguterera hejuru aguteshe umutwe. Gambirira gusenga Imana kuko Yumva gusenga, utabaze Imana kuko irumva kandi iratabara.
Umusirikare Namani yari umuntu ukomeye ariko afite ibibembe . Yaciye bugufi asaba Imana ngo imukize kandi ubwo ibya namani byakemutse n’ibyawe byakemuka kuko Imana ishoboye byose nta kintu na kimwe kibasha kuyinanira.
Gusenga bisaba guhaguruka kandi Imana ntiyahindutse uko yakoraga kera na n’ubu iracyakora, iracyatabara. Ntimugaceceke, ntimugacike intege nimukomeze muyitabaze muyihamagare kandi iraza ibarengere, kandi Imana yiteguye guhura natwe ikadutabara.
Ijambo ry’Imana mu gitabo cya Yeremiya 15:19 hagira hati:”Ni cyo gituma Uwiteka avuga atya ati, Nugaruka nzakugarura kugira ngo uhagarare imbere yanjye, kandi ibishimwa nubivana mu bigawa uzaba nk’akanwa kanjye. Bazakugarukira ariko ntuzabagarukire”.
Yesu ahora ahagaze ku rugi agusaba ngo nukomanga azagukingurira, ndifuza ko twese tugarukira Imana tugahagarara imbere yayo tukavana ibigawa mu bishimwa, kandi nitubigenza gutyo izaduhindura nk’akanwa kayo kandi uzaguma ku musozi w’Uwiteka icyo yasezeranye aragisohoza, ntabwo yivuguruza.
Umwigisha: Hortense MAZIMPAKA
Source: Amasezerano.com
[email protected]


text:
Iby’ingenzi wamenya kuri gahunda mbonezamikurire y’abana bato
Yanditswe na Kanamugire Emmanuel
Umuhuzabikorwa wa gahunda y’igihugu ishinzwe gukurikirana imikurire y’abana bato (NECPD), Dr. Anita Asiimwe, yasobanuye ko ik’ingenzi muri iyi gahunda atari inyubako ahubwo ari serivisi zikenewe kugira ngo abana babashe gukura neza.
Izi serivisi zihabwa abana kuva umwana akigera mu nda ya nyina kugeza yujuje imyaka itandatu. Zirimo ibijyanye no gukangura ubwonko bw’umwana, isuku n’isukura, imirire, ubuzima, uburezi n’umutekano w’umwana.
Dr Anita Asiimwe yavuze ko ik’ingenzi ari ukumenya icyo umwana akeneye gukorerwa mu bigero bitandukanye by’imyaka kugira ngo mu gihe azaba akuze azabashe kuvamo umuntu w’ingirakamaro.
Yabigarutseho ubwo yafunguraga ku mugaragaro urugo mbonezamikurire y’abana bato mu Karere ka Rusizi rwakira abana bafite ababyeyi b’abazunguzayi mu Mujyi wa Kamembe mu mpera z’icyumweru gishize.
Yagize ati: “Iyo tuvuga gahunda mbonezamikurire y’abana bato ntabwo tuba tuvuga ikigo. Ntabwo tuvuga inyubako, tuba tuvuga serivisi zihabwa abana kuva umwana akigera mu nda ya nyina kugeza yujuje imyaka itandatu. Abana bari munsi y’imyaka itatu ntabwo baba baje kwiga. Baba baje kugira ngo bagire undi muntu uba abitaho igihe ababyeyi babo bari mu zindi nshingano.”
Yakomeje ati: “ Baba baje kugira ngo batabura ifunguro bagombaga guhabwa. Niba ari irya mu gitondo n’irya nimugoroba ababyeyi babo basize mu rugo, cyane cyane baba baje kugira ngo bakine. Muri icyo kigero bagirwa no gukina. Ntabwo baba baje kugira ngo hagire umwarimu ubajya imbere abigishe. Ni ukugira ngo babe bari ahantu hari umutekano, hasukuye uko bikwiye banakine.”
Ababyeyi ngo bakeneye kumenya ibikorerwa umwana kuva agisamwa kugeza avutse, igihe amara yonswa gusa uko yigishwa kubana n’abandi ategurwa kuzavamo umuntu mukuru muzima. Kugira ngo umuntu akure amenye kubana n’abandi bitangira hakiri kare kandi ngo ik’ingenzi si inyubako.
Dr Anita yongeyeho ati: “ Ik’ingenzi muri gahunda mbonezamikurire ntabwo ari inyubako. Ik’ingenzi ni ukugira ngo ababyeyi n’abandi bantu basobanukirwe ‘umwana uri mu nda tumukorera iki kugira ngo azavuke yujuje ibyo akwiye kuba yujuje. Umwana wavutse uri mu mezi atandatu ya mbere ugomba konswa gusa yitabwaho ate.’ Ik’ingenzi rero ntabwo ari ukwiga ahubwo ni uko umwana ashobora kubona serivisi uko ari esheshatu kugira ngo akure mu bwonko bwe bityo bizamufashe kuba umuntu mukuru wigejeje kuri byose.”
Urugo mbonezamikurire rugamije gushimangira uruhare rw’uburere buboneye mu mibereho n’imikurire myiza y’abana mu muryango cyane ko ababyeyi bahabwa inyigisho ku burere bagomba guha abana babo bakabategurira indyo yuzuye n’uko birinda amakimbirane mu miryango.
Umuhuzabikorwa wa’umuryango ADEPE watangije urugo mbonezamikurire ku isoko rya Kamembe ku nkunga ya Unicef, Rucamumihigo Gregoire, yavuze ko ababyeyi ari bo shingiro ry’imikurire n’imibereho myiza y’abana babo , asaba ko babarinda imirire mibi n’igwingira.
Yasabye ubuvugizi ngo uyu muryango ubashe kubona uburyo bwo gukomeza gufasha n’abandi bana batagize amahirwe yo kwakirwa muri uru rugo mbonezamikurire rufite ubushobozi bwo kwakira abana 120 gusa.
Umuyobozi w’Akarere ka Rusizi, Kayumba Ephrem, yavuze ko bazakomeza kwereka ababyeyi ko uru rugo ari ingirakamaro kuko rufasha abana gutaha baruhutse, bafite akanyamuneza kandi bazi gukina no kubana neza.
Yavuze ko n’ababyeyi bakwiye gukopera ibyo abana babo bakorerwa igihe bari mu rugo mbonezamikurire bityo bakajya babibakorera iwabo mu gihe hataraboneka ubushobozi bwo gukwiza hose ibigo nk’ibi.


text:
Ibendera ry’Ishyaka Ishema
Ishyaka Ishema ry’u Rwanda rifite ibimenyetso biriranga ari byo Ibenda n’Ikimangu.
IBENDERA
Aya mabara asobanura iki ?
1. Orange: risobanura ibyiyumviro bivangavanze Abanyarwanda bamazemo imyaka isaga 22: ubwoba, agahinda n’umujinya. Ibyo kandi byaturutse ku butegetsi bubi buriho bukoresha cyane ubwicanyi, iterabwoba, ikinyoma, kwikubira ibyiza by’igihugu no gusahura ibya rubanda.
ISHYAKA ISHEMA rirashaka gufasha Abanyarwanda kudaheranwa n’AGAHINDA, UMUJINYA n’UBWOBA. Rizabafasha gusubiza umutima mu gitereko no kugarura ICYIZERE ko Abanyapolitiki bazima bashobora kuyobora rubanda mu nzira yo kwiyubakira ubundi buzima bwiza , ko u Rwanda rushobora kongera kuyoborwa b’Abategetsi bakunda abaturage kandi rubanda nayo yibonamo 100%. Bityo igihugu kikiyubakira iterambere risangiwe na bose.
2. Umweru: Usobanura URUMURI n’UBWERAMUTIMA.
Mu gihe tugezemo u Rwanda ntirushobora gukomeza kuyoborwa n’Abajenerali batazi gusoma no kwandika, ahubwo rugomba kuyoborwa n’abantu BAJIJUTSE kandi barangwa n’indangagaciro zubaka(Valeurs positives).
Igihugu cyacu kigomba rwose kuyoborwa n’abagabo n’abagore badafite ibiganza bijejeta amaraso. Abasilikari babaye ibyamamare kubera ubwicanyi kimwe n’abasivili bose bijanditse mu kwica Abanyarwanda bashobora gukora indi mirimo ariko bakabwizwa ukuri ko imirimo ya politiki atari iyabo. Bizwi ko hari ubwo amategeko y’ibihugu yambura uburenganzira bumwe na bumwe, nko gutora no gutorerwa imirimo y’ubuyobozi, umuntu wahamwe n’ ibyaha bikomeye cyane ( crimes) . Abanyarwanda bakwiye gushira ubwoba bagatera utwatsi abashaka kuba abategetsi ariko bazwiho ingeso yo kwica abaturage. Agaciro k’umushumba wica intama ni akahe ?
Nanone kandi Repubulika ya kane twifuza igomba guha u Rwanda amahirwe yo kuyoborwa n’abantu BATASAHUYE ibya rubanda. INZARA yo gushaka kwikubira ibyiza by’igihugu cyangwa bikarundwa mu biganza by’Agatsiko gashingiye ku bwoko cyangwa ku karere, niyo yaroshye iki gihugu mu ntambara n’umwiryane by’urudaca.Igihe kirageze ngo ibintu bihinduke.
3. Ubururu : ni ibara ryerekana icyerekezo cyiza. U Rwanda rugeze aho umwana arira nyina ntiyumve! Ishyaka Ishema ryambariye kuzahura igihugu cyacu kikava mu icuraburindi rikagishyira mu nzira nziza ..
2.IKIMANGU/STAMP
A.INTEGO-RUMURI
Ikimangu cy’ ISHEMA, aho gitewe hose, kigomba kuhasiga INTEGO-RUMURI (Devises phares): UKURI-UBUTWARI-UGUSARANGANYA.
Izi ntego zije gusubiza IBIBAZO bikomeye bibangamiye abenegihugu muri iki gihe.
1). Kuki politiki y’ISHEMA igomba gushingira ku UKURI ?
Ni uko Politiki zishingiye ku kinyoma, kwirengagiza no kugoreka amateka y’u Rwanda ari zo zakomeje kuryanisha Abanyarwanda. Ukuri kw’Amateka yacu nikujye ahagaragara : abahemutse bacyahwe, abakoze neza bashimwe. Abakuru b’Urwanda bo hambere kimwe n’Abalideri bose bagiriye iki gihugu akamaro nibavugwe neza, baririmbwe, bahabwe icyubahiro kibakwiye, babere urugero urubyiruko. Abicanyi n’abamennye amaraso y’Inzirakarengane nibagawe, bemere ubugwari bwobo , babusabire imbabazi, bace ukubiri no gushaka kwihesha agaciro mu byakagombye kubatera isoni.
2) Kuki Ishyaka ISHEMA risaba Abanyagihugu kugira UBUTWARI ?
Ni uko ITERABWOBA ryahinduye abenegihugu nk’indorerezi, igihugu kigasenyuka bituramiye, badatinyuka kuzamura ijwi ngo bamagane AKARENGANE bagirirwa. Nyamara Abenegihugu bifitemo ingufu zitambutse kure iz’ibifaru by’abanyagitugu. Baramutse babishatse, bagatsinda ubwoba, bakaba intwari, bavudukana umunyagitugu wese washaka kubasubiza mu buja , nko mu kanya ko guhumbya ijisho.People always defeated powerful armies’ .Kwibohoza ku ngoyi ya’Agatsiko ke birasaba ubutwari.
3)Kuki ishyaka ISHEMA rishyize imbere UGUSARANGANYA?
KWIKUBIRA ibyiza byose by’igihugu (ubutegetsi, umutungo, serivise za Leta…) niyo ndwara nyakuri yokamye abategetsi u Rwanda rufite !
Dore nko muri iki gihe (2012) igice kinini cy’umutungo w’igihugu kiri mu maboko y’Agatsiko gato kituriye i Kigali. Abo biberaho mu murengwe, mu gihe Abenegihugu bicwa n’inzara ihoraho.
Ishyaka ISHEMA rifite ingamba zikomeye zo gukora ibishoboka byose kugira ngo umutungo w’igihugu uzasaranganywe neza kandi ugere kuri buri munyarwanda, binyuze mu mishinga inyuranye. Ubwo butabera buteye butyo (Justice sociale) niyo NTEGO nyamukuru y’ISHEMA, kuyimashaho bikazatuma Abenegihugu bose barushaho kugira Ishema ryo kwitwa Abanyarwanda.
B. IGITABO n’IKARAMU
Bisobanura ko guhera ku munsi ishyaka ISHEMA ryahawe ubutegetsi na rubanda, politiki ya humirizankuyobore izaba icyuye igihe mu Rwanda. Abanyarwanda bazatozwa kwiga no kujijuka. Bazahabwa ijambo bajye bagaragaza icyo batekereza ku bibazo by’igihugu no ku bisubizo binogeye rubanda, batikanga kugirirwa nabi n’ubutegetsi . Nta mwenegihugu uzongera kuzira ibitekerezo bye, cyangwa ngo yitwe Inyangarwanda , Ikigarasha, Isazi,Umwanda…Abanyarwanda bazigishwa GUKUNDANA kuko bose ari Benekanyarwanda, ibibahuza bikaba biruta kure ibibatandukanya : basangiye igihugu, umuco, ururimi….bagomba no gusaranganya ibyiza byose by’igihugu.
C. AGASEKE GAKOZE MURI ZAHABU
Gasobanura ko Ishyaka ISHEMA rihishiye Abanyarwanda ibanga rikomeye. Iryo banga ni uko Ishyaka ISHEMA rizabungabunga INYUNGU RUSANGE (Le bien commun), mu buziranenge buzira kidobya. Gusahura ibya rubanda bizagirwa icyaha gikomeye cyane kandi icyo cyaha kizahanishwa igihano ntangarugero. Gucunga ibya rubanda neza bizagirwa ishingiro rya Repubulika(Res-publica) ya Kane.
Bitangajwe na Serivise y’Icengezamatwara y’Ishyaka Ishema ry’U Rwanda.
Source : HYPERLINK « http://www.ishemaparty.org » t « _blank » Ishamaparty.org
HYPERLINK « http://mutuvala@yahoo.fr » t « _blank » rutikanga (vendredi, 08 février 2013 14:34)
tamo akenshi ukuri kuraryana. bareke bagusebye. BAZAGUTWARI IKI SI? ubwo abongabo bavuga ibyo bari kw’ibere ntibazi ko hari abacutse muri 94. abo navuga nkabakomoka kubayobozi bayoboraga urwanda rwakera.ubwo uwo wagututse papa we ari kuyogoza ingingo y’imari.
I (mercredi, 06 février 2013 05:08)
Iriya « i » ivuga igituba.Tomas agikunda kubi.Azagwa hagati y’amaguru aho ku gasi!
KANANURA (mardi, 05 février 2013 21:52)
NONESE THOMAS KO WARAHIRIYE KO UTAZASHAKA UMUGORE MU GI PADIRI UKA BA UBYAYE KABIRI UKARAHIRIRA KUDAHE MUKIRA KIRIZIYA UBU URWANDA NTI WA KWICA ABANTU NONEHO DORE NONEHO NGO URONGORA ABA GORE BAVUKANA BABA NO MUNZU IMWE SHA TUZAKURWANYA NI BIBA NANGOBWO ;
Mugenzi Sef (mardi, 05 février 2013 18:20)
Nta shyaka mbonye aho, ni ishyano, nta shema mbonye aho ni ishozi. Ngaho nimukomeze mwikirigite museke nababwira iki.
Iyaba abantu bose banyemereraga bagasoma ibyo mwandika, bakabona ukuntu muri zeru , ariko abanshi barambwira ngo bifitiye ibyo bakora bigamije guteza igihugu imbere, nta mwanya babona wo gusoma ibi bitakaragasi
Venuste (lundi, 04 février 2013 06:09)
Jye nitwa Uwitonze Venuste ndi mu U Bugande ndabaza; ni iki cyagaragaza ko ibyo iri shyaka rivuga rizabikora kandi ko n’abandi baje mu gihugu bavuga ko bakibohoye ku ubutegetsi bubi. Gusa icyo mbona cyo ntibyoroheye rubanda kuzamura umutwe kuko ni WUZAMURE NYUMENE.
Venuste (lundi, 04 février 2013 06:08)
Jye nitwa Uwitonze Venuste ndi mu U Bugande ndabaza; ni iki cyagaragaza ko ibyo iri shyaka rivuga rizabikora kandi ko n’abandi baje mu gihugu bavuga ko bakibohoye ku ubutegetsi bubi. Gusa icyo mbona cyo ntibyoroheye rubanda kuzamura umutwe kuko ni WUZAMURE NYUMENE.
. (lundi, 04 février 2013 01:14)
GAHAMBE
Jean Marie (dimanche, 03 février 2013 16:25)
Yego Kamarampaka we bitinde bigire gute igihe kizagera umubyeyi Habyalimana ahabwe icyubahiro akwiye nkumuyobozi wakundaga u Rwanda na banyarwanda ndamwibuka kuri Noheli amaze guha abaturanyi be Noheli yafataga Benz nabana be agafata umuhanda uva i Kanombe yerekeza mumugi buri muturage ahuye nawe akamupfumbatisha akantu ati genda wizihize umunsi mukuru!!! sinshidikanya ko uri mu ijuru wari umunyamahoro,ijambo ryanyuma wabwiye Mobutu akubwiyeko yamenye ushobora kwicwa wamusubije ugira uti:ndagiye niba ari ugupfa napfa ariko abanyarwanda bagire amahoro.
bakame (dimanche, 03 février 2013 14:01)
Komereza aho biri kuza,kutamenya gusoma nukunyagwa zigahera turi kumwe
Merci (dimanche, 03 février 2013 08:21)
Padiri T.Nahimana urakoze cyane, Imana izaguhembera ubu butwari n’umurava ugaragaza muri iyi nzira yo kubohora abanyarwanda. Komereza aho turagushyigikiye, ni haba amatora anyuze mu mucyo tuzakujya inyuma.
God bless you.
MIBIRIZI (samedi, 02 février 2013 19:56)
Ngomba kujya nshimira padiri ubwitange agira ndagusaba ibintu bibiri.uza mpereze numero yawe ikindi uzagire inama umubikira witwa NYIRAMUKESHA Marie Josee akabije gutoteza abarimu abereye DIRECTRICE


text:
Nyuma y’uko kuwa Gatanu tariki ya 8 Mutarama, hamenyekanye inkuru y’akababaro ko Padri Ubald RUGIRANGONGA yitabye Imana, bamwe mu Bakirisitu Gaturika bagaragaje agahinda batewe n’uruppfu rwe, bavuga ko babuze umupadiri w’ingirakamaro kandi akaba yari na muganga w’imitima ya benshi.
Bamwe mu baganiriye n’ikinyamakuru Isezerano.com, bavuze ko Imana yamukunze kubarusha nubwo bafite agahinda. Bavuze ko ari urupfu rwababaje benshi, ndetse ngo usibye Abagaturika, n’abanyarwanda muri rusange barababaye.
Uyu witwa Olivier yagize ati” urupfu rwa Obald rwambabaje cyane, kuko yari umupadri w’intangarugero ikindi kandi akaba yafashaga Abanyarwanda bafite ibikomere ku mitima, mu gikorwa cy’isanamitima ndetse n’ubumwe n’ubwiyunge. Ntakindi namwifuriza usibye kuruhukira mu mahoro ibihe byose.”
Ibi kandi bikomeza byemeezwa batangaje ko usibye kuba babuze padiri,babuze n’umuganga w’imitima n’ibikomere bya benshi. Joseline nawe washyizweho ukuboko na Ubald muri iryo sengesho rye akabasha gukira indwara yagize ati “kuri njyewe urupfu rwa Padiri Ubald sinabona uko ndusobanura, kuko no kubivugaho ndumva biri kumbabaza. Gusa Imana imuhembere imirimo myiza yakoze akiri ku isi kuko yakoze ibyo Imana ishaka, ndetse yagaragaje ukwitanga muri byose, mwifurije kuruhukira mu mahoro.
Mugahinda kenshi Nyiricyubahiro Musenyeri Celestin NZAKAMWITA uyobora diyosezi ya Gikongoro na Cyangugu, yavuze ko Kiliziya n’Abanyarwanda muri rusange babuze umuntu w’ingenzi. Mu magambo ye yavuze ko yari umupadri mwiza kandi witangira ubutumwa bwe nkuko yabisezeranye ubwo yahabwaga ubusaseridoti, akaba yakundaga cyane ubutumwa bw’isanamitima, kuko nyuma ya Jenoside yakorewe Abatutsi mu 1994, yahise atangira iki gikorwa cy’isanamitima mu banyarwanda, abakangurira ubumwe n’ubwiyunge ndetse no gusaba imbabazi no kuzitanga.
Yagize ati” Padiri Rugirangoga, yari umupadiri witangira ubutumwa bwe kandi akagira umurava. Ikintu kitazasibangana mu mitima y’Abanyarwanda ni uko yakoreshaga isengesho indwara za benshi zigakira. Muri Diyosezi ya Cyangugu yari ashinzwe urugo rw’ibanga ry’Amahoro ndetse n’isanamitima, yaguze isambu ariko ayishyira mu biganza bya diyosezi ya Cyangugu.
Musenyeri Nzakamwita yakomeje asaba Abakirisitu n’Abanyarwanda muri rusange, kugira umutima wihangana ahubwo bakamusabira. Padri Rugirangoga Ubald yitabye Imana yari amaze imyaka irenga 32 ahawe ubusaseridoti, akaba atabarukiye muri leta zunze ubumwe za Amerika aho ahitanywe n’indwara y’ibihaha yari amaze iminsi arwaye.
Ntateze gusibangana mu mitima ya benshi nk’umupadri wakizaga indwara. Kugeza ubu Igihe cyo kumushyingura mu cyubahiro ntikiratangazwa.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .


text:
Mu bitaro no mu mavuriro yo mu Rwanda hakomeje kuvugwa ubwinshi bw’abarwayi batinda kuvurwa cyangwa kwakirwa.Urajya i Kibogora,ugasanga baruzuye.Wagera i Kabgayi,ugasanganirwa n’uruhiriri rw’imirongo y’urujya n’uruza.Wakwerekeza CHUK, ugakubitwa n’inkuba mu bitaro by’ikitegererezo (Universitaire).
Si aho gusa, kuko no mu Bigo Nderabuzima cyangwa kuri za Poste de Santé naho ari imbuto yeze.Ni aho gushishoza. Ubwo bwinshi bushobora kugaragaza ibibazo byugarije abaturage n’amavuriro.
Ubukene bw’amavuriro
Byaba ibitaro bikuru cyangwa amavuriro,barataka imyenda agahumburi batishyurwa.Nk’i Gahini ho ngo ni ah’Imana n’amasengesho!Biteye agahinda. Ahenshi ntibafite ibyumba bihagije byo kwakira abarwayi(salles de réception). Hakiyongeraho rero n’umubare muke w’abakozi ndetse n’ibikoresho bidakwiye.
Ibyo bibazo byose iyo byikubiseho ubukene bw’amafaranga, ibintu bihumira ku mirari.Abakozi batashoboye guhemberwa ku gihe,imbaraga zo gukora bazazikura he?Niba nta gahimbazamusyi bakibona kandi ingasire itahagaze,umuyobozi azabigenza ate?
Abadafite Mitiweli yuzuye mwitahire
Hari n’aho abarwayi barara bicaye ku ntebe zo mu bitaro ngo babashe gufata nimero bukeye bw’aho.Abandi bakarambarara hasi bategereje ibisubizo by’ibizamini.Ahangaha ntawashidikanya ko ikibazo ari imikorere n’imikoranire ya services zishobora kuba zigongana(faute d’organisation ou problème de dysfonctionnement).
Rimwe na rimwe abaganga biba byabarenze.Ni bwo muganga mukuru yiyizira, ati « Abadafite Mitiweli yuzuye mwitahire » . Abujuje bakajya babona aho bicara.Naho abibwiraga ko baboneraho uburyo bwo kubaca mu rihumye, bakumirwa, ngo abaganga b’ubu ntibakigira imbabazi;babaza amafaranga mbere yo kureba imbabare?
Abarwayi ntibihangana
Abagana amavuriro n’ibitaro barakangutse.Biratangaza kumva umuntu agereranya servisi zo kwa muganga n’izo muri banki (Sacco) cyangwa ku Murenge.Abifite ku mufuka ntibaba bakiri ba barwayi bihangana(patients),babaye ba baguzi basanzwe(clients).
Bamwe mu baganga babiteye imboni babandikira imiti n’impapuro zibiherekeza bakabohereza muri Clinique na Pharmacies bafitemo imigabane.Ngo n’ubuzima bw’amakoperative na bwo ni ngombwa! Ntawabura byose.Nibura bakabona aho bifatanyiriza n’abandi kuririmba ngo Koperative zirunguka!Ako kanyungu kagatuma baguma ku kazi basabye.
By Nshizirungu Aminadab,Rwamagana


text:
Akishuli Abdallah ni umuyobozi w’ Ishyaka FPP Urukatsa
Banyarwanda banyarwanda kazi,
Abenshi muri mwe mukunze kugira inama abanyamashyaka bose kugirango bahurize hamwe imbaraga zabo bityo babashe guhangana n’umwanzi ubangamiye abanyarwanda ariwe ubutegetsi bw’igitugu bwa FPR inkotanyi.
Ibyo mubigira kubera ineza mwifuriza igihugu cyanyu kugira ngo kibohoke kandi umwiryane urimbuke burundu.
Niyo mpamvu nifuje kubamenyesha ko ubutumwa bwanyu bwatugezeho kandi guhera ubu tukaba twiyemeje gukora ibishoboka byose kugirango bwumvikane hose ndetse bujye no mubikorwa byatinda byatebuka.
Ndabizi neza ko abenshi mu bazasoma iyi nyandiko bazabona ko ibyo mvuga bisa nk’inzozi ariko kandi bitinde bitebuke mfite ikizere ko nzazikabya.
Si ngombwa ko abantu baba bahuje idéologie nk’uko bamwe babivuga, icyangombwa ni uko duhuje igihugu twifuza kubohoza kandi tugomba kubanamo ntawe ukihariye kurusha undi.
Igihe kirageze rero ko twemera gufata risque tukavuga amagambo bamwe muri ba rusahurira mu nduru biganje mu mitwe inyuranye ya politiki badashaka ko avugwa kugirango bave ibuzimu bajye ibuntu.
Ni muri urwo rwego rero nsanga ari ngombwa ko dukwiye gukoresha ingamba zose zishoboka kugirango abantu bakorere hamwe baba babishaka cyangwa se batabishaka kuko bimaze kugaragara ko muri twe ntawakwifasha urugamba ngo arutsinde wenyine.
Yewe nakongeraho ko n’iyo yarutsinda aheje abandi, nabo bahindukira bakamurwanya bivuye inyuma kandi bishobora kutamugwa amahoro.
Kubera rero ko tudashaka ko igihugu cyacu gihinduka akajagari nk’ako tubona muri bimwe mubihugu by’abaturanyi, niyo mpamvu nsanga dukwiye kurenga ibidutandukanya byaba amatiku n’amazimwe, amoko, uturere, imyumvire ya politiki n’izindi nyungu zidafitiye abanyarwanda akamaro tugakora un FRONT COMMUN kandi kubigeraho ntakigoye kirimo kuko dufite impuguke nyinshi z’abanyarwanda zigaragaza ubushake bwo kubidufashamo nta kiguzi.
REVOLUTION IGOMBA GUTANGIRIRA MURI OPOZISIYO MBERE YO KUGERA MUGIHUGU BITABAYE IBYO TUZARWANA URUGAMBA RUTAGIRA IHEREZO.
Ibyo ndabivuga mbitewe n’impamvu zikurikira :
- Ntidushobora kugira ibyo tuvugurura mu gihugu natwe ubwacu tutarabasha kwivugurura,
- Ntidushobora kwigisha ubumwe mu banyarwanda natwe ubwacu byaratunaniye,
- Ntidushobora kwigisha kwihanganirana natwe ubwacu bitaturanga,
- Ntidushobora kuzaha itangazamakuru ubwisanzure tudashaka ko abantu batuvuga uko batubona,
- Ntidushobora kuzahoza abababaye mugihe tudashaka kumva akababaro kabo ngo ni uko natwe twababajwe,
- Ntidushobora gushyiraho ubutegetsi burambye (un pouvoir stable) natwe ubwacu ducagagurana buri munsi,
Niyo mpamvu nsanga gukikira amagambo avugwa agamije gukandagira ukuri ; igihe cyabyo kigomba kurangira bityo ukuri kukavugwa kwaba kurura cyangwa kutarura.
Banyarwanda banyarwandakazi
Guhera tariki ya mbere ukwakira umwaka w’1990 mu Rwanda hatangiye ibikorwa by’ubwicanyi,ibyaha by’intambara n’ibya jenoside kandi ababikoze barahari ntaho bagiye ndetse bamwe muri bo bihishe no mu mitwe ya politiki irwanya ubutegetsi buriho kimwe n’uko biganje mubutegetsi bw’ingoma y’abidishyi iyobowe na FPR.
Sinshidikanya ko hari bamwe muri abo babigizemo uruhare bashobora kuba bafite ubushake bwo kwicuza ndetse bakaba banafatanya n’abandi kwubaka igihugu bundi bushya nk’ikimenyetso cy’uko bemeye icyuhagiro, Ariko kandi ibyo bigomba gusobanuka kugirango abantu bamenye urwego babafatamo.
Njye ntawe ncira urubanza kuko si ndi urukiko ariko na none kuba bizwi ndetse n’ababivugwaho bakaba bahari ntampamvu yo kutabikomozaho kugirango abo bireba nabo uburenganzira bwabo bwubahirizwe ariko mu buryo butabangamiye inzego z’ubutabera no muburyo butadindiza ibikorwa byo kwibohoza tugamije.
Ikindi dukwiye kumenya ni uko nta muziranenge cyangwa umumalaika tuzabona ngo aze abidukorere niyo mpamvu tugomba kwimenyereza kuganira kuri izo nenge zacu (tutazigize Tabous) bityo tukiga n’uburyo twazifata cyangwa twabana nazo (comment gérer nos défauts) bitabujije ibikorwa tugamije kujya mbere.
DORE IBIGOMBA GUSOBANUKA TUDACIYE KURUHANDE KUGIRANGO IBYO BIGERWEHO:
- Dukeneye Umwami Kigeri wa V NDAHINDURWA ariko ntidukeneye Karinga
- Dukenye imbaraga za FDLR ariko ntidukeneye interahamwe zaba ziyihishemo,
- Dukeneye ingufu za RNC ariko ntidukeneye strategies zisa n’iza FPR kandi ntidukeneye abicanyi bayihishemo (criminels de guerre/war criminels)
- Dukeneye RDI Rwanda rwiza ya Faustin TWAGIRAMUNGU kubera sa taille politique au niveau international ariko ntidukeneye igitugu n’ubuhubutsi bye,
- Dukeneye PDR Ihumure ya RUSESABAGINA kubera izina yubatse akoresheje filme na fondation ye ariko ntidukeneye ko atwumvisha ko ariwe abanyamerika bashaka,
- Dukeneye MRP Abasangizi ya Dr Anastase GASANA kubera ko azi kwiga ingamba ariko ntidukeneye ko atwigira nk’izo yigiye MRND na FPR,
- Dukeneye FDU Inkingi ariko ntidukeneye umwiryane wayo,
- Dukeneye PS- Imberakuri ya NTAGANDA na BAKUNZIBAKE bombi bashyizehamwe
- Dukeneye MRP ya Bonaventure na RUKERANTARE ariko ntidushaka politique nostalgique du MRND
- Dukeneye CNR-Intwari ya Gén HABYARIMANA Emmanuel ashyize hamwe na RWAKA kugirango umwiryane wabo utatudindiza.
- Dukeneye ishyaka BANYARWANDA ariko umuyobozi waryo akabanza agaca muri santé mental yamara gukira akaza agafatanya n’abandi urugamba
- Dukeneye ishyaka RPP imvura rya John V KARURANGA
- Dukeneye Ishyaka AMAHORO Peace rya Gallican GASANA kubera amaraso mashyashya arirangwamo,
- Dukeneye PDP Imanzi kubera ubushishozi buyiranga no kubera Ubutwari n’ubunyangamugayo bya Déo MUSHAYIDI wayishinze,
- Dukeneye amaraso mashyashya arangwa muri RDU ya Dr Paulin MURAYI ariko nabo bagasasa inzobe n’umunyamuryango wabo MANZI
- Dukeneye ishyaka ISHEMA kubera imbaraga na détermination rigaragaza,
- Dukeye UDFR ihamye kubera umurongo waryo wa fédéralisme wo guhuza abanyarwanda
- Dukeneye Isangano ARRDC kubera imbaraga z’ibitekerezo rigaragaza
- Dukeneye FPP-Urukatsa kubera Determination extreme yaryo.
- Dukeneye ODR ya Ambasadeur MUNYESHYAKA
- Dukeneye RUD- Urunana ariko ntidukeneye politique Habyarimaniste
- Dukeneye Inama z’abagabo nka MATATA na NDAGIJIMANA Jean Marie Vianney kubera ubwitange n’ubushake bagaragaza mubikorwa bya société civile
- Dukeneye Ubwitange bwa SIMEON wo ku ijwi rya rubanda ariko ntidukeneye ubuhezanguni n’ubushizi bw’isoni bye.
- Dukeneye abanyamuryango ba FPR bayibamo kubera kubura uko bagira babitewe n’ubwoba baterwa n’igitugu cya Kagame.
- Dukeneye n’abandi benshi ntarondoye ariko bagira icyo bamarira inkubiri ya demokarasi twiyemeje guharanira biganjemo abagaragaje ubutwari bwo gutanga ubuhamya ku bwicanyi bwa FPR.
Sinshidikanya ko bamwe mu basomyi bashobora kuvuga ko hari ibitajyanye kubera ko wenda buri wese yavuga ko hari inenge zibasiye benshi muri twe zatuma uko gushyira hamwe kudashoboka. Nibyo koko twese dufite byinshi tuvugwaho kandi ababivuga bakemeza ko ibyo bavuga babifitiye gihamya mugihe ababivugwaho babihakana.
Nanjye nkaba nabibariza nti: none se nitutegerana izo nenge tuzazivurana dute ngo amazimwe acike?
Tugomba gutinyuka tukabwira imbonankubone abakekawaho ibyaha by’intambara n’ibya jenoside ko kubahishira bingana no gutesha agaciro ibyaha byakozwe na FPR. Bityo bakemera bikaganirwaho bigafatirwa umwanzuro ubereye bose tugatera indi ntambwe igamije kureba imbere no kubaka.
Ni ngomba ko bamenya ko uhitwa adafata uruka bishaka kuvuga ko umwicanyi wo muri opozisiyo nta budahangarwa arusha umwicanyi wo muri FPR/APR/RDF
Ni ngombwa ko GUSASA INZOBE cyangwa se INAMA RUKOKOMA bihera mumashyaka ya opozisiyo bityo imiti tuzavanamo ikatubera experience izadufasha kugangahura igihugu cyacu.
Tugomba gutinyuka tugahangara imbona nkubone abo twita ibirura,abagambanyi n’izindi nyito, impamvu ari uko tubibona kandi ibyo tukabikora turebana mumaso kugirango abo bivugwaho n’abanywanyi babo batabyita amazimwe, gusebanya cyangwa se ngo ni mission y’inkotanyi.
Tugomba kwegera abavandimwe bacu tubonamo ibisazi tukabafasha kwivuza kuko ibisazi bifata ukwinshi.
Tugomba kwegera abo tubonamo uburyarya no kurimanganya tukababwira ko bakwiye kwihana byabananira bagahinduka ibicibwa mu muryango.
Tugomba kwegera abo dukeka ko ari ba maneko kugirango tubashe kubona gihamya z’ibyo tubakekaho ( iyo ushaka gutsinda umwanzi ntumuhunga)
Umwanzuro
Bavandimwe banyapolitiki dusangiye intego! Baca umugani mu Kinyarwanda ngo“Uwo uzaheka ntumwisha urume”.
Ndababwiza ukuri ko mwabishaka mutabishaka, byatinda byatebuka, amaherezo muzakorera hamwe.
Nibitabaturukamo bizaturuka ku baterankunga banyu, nibidaturuka aho hombi bizaturuka ku kaga muzahura nako.
Aho gutegereza ko birinda guca aho hose rero njye nabagira inama yo kuva muri utwo dutiku twanyu tubabuza kwegerana niba koko mu gamije inyungu z’abanyarwanda.
Ndasaba by’umwihariko abanyarwanda bashyigikiye iki gitekerezo baba abanyapolitiki cyangwa se abantu kugiti cyabo cyangwa se urubyiruko, ko twakwegerana tugashyiraho umuyoboro wo kwigiramo ingamba zatuma uko kwishyira hamwe kujya mu bikorwa.
Si ngombwa ko ku ikubitiro rya mbere byitabirwa na benshi cyangwa se na bose kuko tuzi twese ko n’umuryango w’ubumwe bw’iburayi watangijwe n’ibihugu bitatu (3) gusa mu ihuriro bari bise BENELUX none ubu ukaba ubaye ubukombe.
Tugomba kwirinda kugira uwo duheza kabone n’iyo twaba tumubonaho inenge nk’uko bamwe babigenje bwacya bikabashwanyunukana.
Uzashaka kwiheza bizamuturukeho ariko bidaturutse kubazabitegura.
Ndabashimiye mwese uko muzakira iki gitekerezo
Bikorewe I Paris mu bufaransa
Kuwa 22 Ukwakira 2014
AKISHULI ABDALLAH
Uwifuza kunyunganira yanyandikira kuri: Abdallah.akishuli@yahoo.com
Cyangwa akampamagara kuri (+33)758173072


text:
Mu gihe hizihizwaga umunsi w’ababyeyi, Thabita, Emérence na Josélyne bongeye gutabariza abarengana mu Rwanda
14/05/2018, umwanya w’ibitekerezo
Mu bitekerezo batanze, mu gihe hazirikanagwa umunsi w’abamama, ejo tariki ya 13 Gicurasi, muri Amerika, Thabita Gwiza na Emérence Kayijuka, barumuna ba Adeline Rwigara, na Josélyne Muhorakeye, baragarutse ku kibazo cy’akarengane kari mu Rwanda. Iki ni igice cy’ikiganiro cyumvikanyemo aba bategarugori, kuri Radiyo Itahuka; cyakora hari n’abandi benshi bumvikanyemo bavuga uko babona umubyeyi abayeho mu Rwanda (murasanga ikiganiro cyose, ku mpera). Uwari uyoboye ikiganiro ni Jean Paul Turayishimye. Uwa mbere wumvikana ahabwa ijambo ni Thabita Gwiza, uwa kabiri uhabwa ijambo ni Emérence Kayijuka, uwa gatatu ni Josélyne Muhorakeye. Tibiseguyeho ku ikosa ry’ahanditse ko Ijwi ari irya Josélyne mu gihe haba humvikana babiri bamubanjirije ndetse n’ahari uwari uyoboye ikianiro.
Ibitekerezo bya Thabita, Emérence na Josélyne:
Uwashaka kucyumva cyose kirimo n’abandi bose batanze ibitekerezo yagisanga hano:
http://www.blogtalkradio.com/radioitahuka/2018/05/14/ku-umunsi-wahariwe-ababyeyi-muri-amerika-ababyeyi-batanze-ubutumwa-budasanzwe
No Comments Yet
Laisser un commentaire
Vous devez être connecté·e pour rédiger un commentaire.


text:
Chorale Tuyikorere ibarizwa mu Itorero ADEPR, muri Paruwasi Mahoko, mu Karere ka Rubavu, yashyize hanze amashusho y’indirimbo yitwa ‘Amashimwe’, yakoze ishima Imana kubera byinshi yakoze, ibyo iri gukora n’ibyo ikomeje gukora.
Abaririmbyi, abaterankunga ndetse n’abakristo muri rusange bemezako ari amashimwe akomeye kubona iyi ndirimbo isohotse, bitewe n’ibihe bidasanzwe bya Covid-19, aho gufata amashusho y’iyi ndirimbo byatwaye amezi agera kuri atanu kuko kujya mu rusengero byari ikibazo ariko binyuze mu nzira zikwiriye Imana ica inzira ibasha gusohoka.
Umuyobozi wa Chorale Tuyikorere ADEPR Mahoko, bwana Hitamungu Emmanuel, mu kiganiro na www.amizero.rw, yavuze ko iyi ndirimbo bayikoze bashingiye ku mirimo ikomeye Imana yakoze.
Yagize ati: “Nyuma yo kubona ko twinjiye mu bihe bidasanzwe bya Covid-19, twahaye Imana icyifuzo cyo gutabara Igihugu cyacu, ikadukiza iki cyorezo kidasanzwe. N’ubwo cyadukuyemo benshi ariko bigaragara ko Imana yakomeje kubana natwe, bityo dutegura Album yacu ya gatatu yo gushimira Imana imirimo ikomeye yadukoreye muri rusange n’ibyo yakoreye abizera by’umwihariko”.
Uyu muyobozi avuga ko uyu muzingo (Volume) wa gatatu wa chorale Tuyikorere wiswe “Amashimwe”, ugizwe n’indirimbo esheshatu ariko ngo mu rwego rwo kwagura Ubwami bw’Imana, bakaba barahisemo kujya basohora indirimbo imwe buri kwezi ikajya kuri YouTube Channel yabo yitwa “Tuyikorere Choir ADEPR Mahoko”.
Chorale Tuyikorere ifite gahunda yo gukora ivugabutumwa rishingiye ku mirimo no gufashanya hagati y’abaririmbyi ubwabo, kubakira utishoboye nibura umwe mu myaka itatu, gusura abarwayi mu bitaro bya Gisenyi n’ama centres de santé agize Akarere ka Rubavu ndetse no gufasha abagizweho ingaruka na covid-19 bari muri Chorale no ku rusengero muri rusange.
Chorale Tuyikorere ni Chorale yatangiye ivugabutumwa mu 1990, ubu ikaba ifite abaririmbyi bakabakaba 100. Paroisse ya Mahoko ibarizwa mu Mirenge ibiri: Nyakiriba na Kanama, ikagira amatorero 24 akubiye mu byahoze ari Paruwasi Nyakiriba, Mahoko, Kanama n’imidugudu(amatorero) micye yakoreraga muri Paruwasi ya Mukingo n’indi yakoreraga muri Paruwasi ya Gatovu.
REBA INDIRIMBO AMASHIMWE:


text:
YASUWE 24
Abaturage babarizwa mu cyiciro cya mbere cy’Ubudehe bakora muri VUP bo mu Murenge wa Nyamiyaga mu karere ka Kamonyi bavuga ko ubuyobozi bw’umurenge bwariye amafaranga yari abagenewe none bakaba baranambye kubera inzara batewe no kudahembwa igihe cy’amezi atatu kandi barakoze none ubakubise amaso wese ngo akaba ahita abasomamo inzara bitewe n’uko banambye nk’uko babivuga iyo babonye umuntu ubatungutseho bagahita bamubaza niba ariwe Umurenge wohereje kubahemba.
Ibi aba baturage babitangaje kuri uyu wa mbere taliki ya 17 Gashyantare 2020 ubwo rwandanews24.com yabasuraga bakavuga ko ikibazo bafite kibakomereye ari icy’uko bakora ariko bakaba badahembwa.
Mutungirehe Xavérine, ni umwe mu baturage babarizwa mu cyiciro cy’Ubudehe akaba avuga ko bitewe n’amadeni yagiye afata hirya no hino kubera gutinda guhembwa, ko naramuka anahembwe ntacyo azamumarira kuko ngo azashirira mu madeni.
Yagize ati: “Ubu mperuka kurya ejo kumanywa kuko naburaye bitewe n’uko ntafite icyo kurya cyangwa nahahisha, ni bampembe mbashe no gukora kuko kubaho ni uko nkora hano. Uruganda rwaduhaye amafaranga ngo baduhembe dukore dufite imbaraga, ariko umurenge warayariye.”
Uwamahoro Emmanuel nawe ukora muri VUP mu muhanda Gitega –Buhoro muri aka kagari ka Ngoma mu Murenge wa Nyamiyaga, we avuga ko ikibazo cy’uko badahembwa cyabasonze kuko cyatumye baba abakene kurusha uko bari bameze kuko bakora badahembwa.
Yagize ati: “Njyewe mbona narasubiye inyuma ngakena kurushaho kuko ubu abana barara ubusa, ariko ndamutse ngiye gukora umusiri natahana amafaranga y’umubyizi ngahahira abana, none dore no mu ishuri babirukanye kuko nabuze amafaranga yo gutanga ngo barye.”
Kimwe n’abandi bakora muri uyu muhanda, bose bahuriza ko kuba baheruka guhembwa mu kwezi k’Ugushyingo 2019 babibonamo akarengane.
Izabayo Shukulu, ni Kapita Shefu w’aba bakora muri uyu muhanda. Yagize ati: “Uyu munsi taliki ya 17 Gashyantare 2020 twatangiye ukwezi ka 4 tudahembwa. Twagejeje ikibazo cyacu ku nzego zitandukanye zirimo Umudugudu dukoreramo, n’Umurenge, ariko nta gisubizo kizima baduhaye.”
Yakomeje avuga ko Umunyamabanga nshingwabikorwa w’Umurenge yabasuye aho bakorera akababwira ngo bihangane, kimwe n’Uyobozi w’ Umurenge wungirije ushinzwe imiturire, bose bakababwira ko ikibazo cyabo barimo kugikurikirana kuko ngo amafaranga yabo yayobeye mu wundi murenge.
Bamwe muri aba bamaze kwivanamo bitewe n’uko ubuyobozi buhora butubwira ko tuzahembwa ku wa mbere ntiduhembwe, ikindi cyumweru bakatubwira ku wa mbere ntiduhembwe, kuburyo n’uyu munsi mugitondo hari abazindukiye ku Murenge nk’uko bari batubwiye, ariko ntitwahembwe. Rero bamwe bahise bataha ntibakora.
Umuyobozi w’uruganda rw’ikawa aba baturage bavuga ko rwatanze amafaranga yo kubahemba, mu kiganiro na rwandanews24 yavuze ko nta mafaranga bahaye umurenge, ahubwo ko Ubuyobozi bw’uruganda bwasabye umurenge ubufasha ngo babakorere umuhanda bumvikana aho bazageza ubundi uruganda rukageza ku marembo yarwo.
Yagize ati: “Twebwe nk’uruganda twasabye umurenge kudukorera umuhanda uturuka ku Nkambi ukagera mu cya kabiri, ubundi ahasigaye natwe tukahikorera dufatanyije n’umuganda, ariko twatunguwe no kumva ko bahagaritse kuwukora aho batwemereye kugeza batahageze.”
Mu kiganiro Umunyamabanga Nshingwabikorwa w’Umurenge wa Nyamiyaga Bwana Kubwimana Jean de Dieu yagiranye na rwandanews24, yatangaje ko abavuga ko badahembwa kandi barasobanuriwe uko ikibazo kimeze ari abashaka gusiga isura mbi ubuyobozi, kandi ko bitarenga iminsi 2 badahembwe.
Yagize ati: “Biratangaje kuba abantu bavuga ko barenganye kandi twarabasobanuriye ko amafaranga yayobeye mu murenge wa Karama. Twabimenye dukererewe, hari mu mpera z’Ukuboza 2019 kandi tukibimenya twarabasobanuriye.”
Yakomeje avuga ko kuri ubu ikibazo cy’aba baturage kiri mu nzira zo gukemuka.
Ku birebana n’amafaranga abaturage bavuga ko ari ayo bagombaga guhembwa yatanzwe n’uruganda rw’ikawa, Gitifu Kubwimana yatangaje ko ayo mafaranga ari ayo uruganda rwatanze nk’umufatanyabikorwa.
Yagize ati: amafaranga uruganda rwahaye Umurenge ni ibihumbi 250.000Frws, yari agenewe gufasha abatishoboye kubona ubwisungane mu kwivuza, ntabwo yari ayo guhemba VUP.
Mu batishoboye babarizwa mu cyiciro cya mbere bakora muri VUP mu muhanda Gitega –Buhoro, batangiye barenga 80, ariko kuri ubu basigaye ari 25 kuko abandi bagiye bavamo bitewe n’uko batahembwaga.